Iann he vaz houarn - Wikimammenn\nIann he vaz houarn\n◄ Barvouskenn ar roue Fortunatus Iann he vaz houarn Ar C’hillek aour, ar Iar arc’hant hag ann Delienn euz al lore a gan ►\nIann he vaz houarn a ioa map eunn inkarder euz a Ger-Savater. E-pad tri bloaz hanter e oe maget gant he vamm, ha pa veze eat hou-ma da walc’hi he dillad, pe d’ar fourn da boazat, Iannik a zave euz he wele hag a rede da glask anezhi, enn eur wela, evel eul leue war-lerc’h he vamm.\nEunn dervez e oa eat Biganna d’ober kouez ; da wener oa ann dra-man, siouaz ! ha Iannik ar Pennok, evel a rea anezhan ann amezeien, ha mont da gaout ar poull-kanna, herr enn-han. Pa en em gavaz eno : — Mamm, bronn d’in, eme ar skil-baotr, ken teo he zivesker hag he ziou-vreac’h ha postou eur gwele kloz, ha ker braz he benn hag eur girin da lakaat dienn. — M’ho kaso du-ze, ampouaill dizoare, eme ar merc’hed all a ioa enn-dro d’ar poull. Gant ar vez dihana ! paotr braz, keit da zent hag eur vioc’h koz ! Bremaik n’hi ho kaso da zeski chaogat bara pelloc’h.\nBiganna ne lavare ger, rak mez e devoa gant he c’holladenn, hag aoun o senti ouz he moumoun keaz, enn avantur na vije great goap anezhi ivez. — Jezuz ! Gwerc’hez Vari ! eme eur c’hrek, daoust ha n’emoc’h ket e santimant da zizouna ar paotr iaouank-ze morse, va c’homer geaz ? — E feac’h eo, eme Biganna, ha pell zo emounn zo-ken o klask ann dro d’hen ober, rak feaz-maro ounn o vaga va map. N’ouzounn ket a-vad penaoz dont a-benn euz va zaol, hag oc’h-penn zo, ar bara a zo bihan, evel a ouzoc’h, ha va hanter-tiegez, mar d-eo mad da c’hounid, a zo gwelloc’h c’hoas da zispign. — Ravoderez, eme ar merc’hed all enn eur vouez, ha netra ken ! Biskoaz bravoc’h tro ; list ar golladenn-ze da c’houlenn kement ha ma karo ; choumit aze seder hag en devezo mez.\nIannik a reaz eunn talabao mar d-oa spount, o pidi hag oc’h aspidi be vamm da vont da rei bronn d’ezhan.Pa oe skuiz, a-benn eur pennad, ar paotr a ieaz d’ar gear da gerc’hat eur skabell goat, hag a zeuaz bete dindan fri he vamm da lavaret d’ezhi dont da rei bronn d-ezhan.\nAr merc’hed all ne rejont nemet c’hoarzin ha lavaret d’ar paotr min-livriz, pep-hini he besiad, kaeroc’h ann eil evit egile. Unan anezho, o welet n’oat ket evit dont a-benn anezhan a hend-all, a ieaz d’he gaout ha souba anezhan el lenn, o rei pensadou d’ezhan, ken na c’houlennfe dour da eva. — List ac’hanoun da vont kuit, eme-z-han. — Lavar na zeni mui eta birviken. — Biken ne zeninn mui, eme Iann ; hag hen kuit gant he skaon, kel lostok hag eul louarn paket gant eur iar.\nAbaoue, Iann ne garaz ket gwelet ober kouez da wener. Biganna e devoe eunn toullad mez ; n’e devoe ket a geuz a-vad, dre ma krede e oa penn-kaos d’he mabik keaz da veza oc’h-penn ann hanter krevoc’h evit ar vugale all euz he oad. Ha krevoc’h e oa evit gwir, rak Iann Ker-Savater, hag hen c’hoaz iaouankik-flamm, a veze o c’hourenn ouz ar baotred iaouank hag o tougen ar baniell, da zul, e-tro ar vered. N’oa nemet eur pevarzek vloaz-bennag pa’z eaz d’al leur nevez da Gerne ; hag ac’hano e teuaz gant-han maout ar c’hourennadek.\nEunn dervez, Iann a ieaz euz ar gear hag a oe kollet e koat ar Ruskek, e-kichennik Sant-Herbot, pa edo o tistrei d’ar gear. O veza n’en em gave ket diwar eur mare, ann holl a gredaz ez oa bet plaouiet gant eur bleiz pe eur penn-moc’h gouez-bennag, ha great kaon d’ezhan. Darn a lavare koulskoude : — Piou ar bleiz, a gav d’e-hoc’h, hag a garfe tostaat oc’h Iann ; he hano a zo ken anavezet, ma ve a-walc’h evit lakaat holl bleizi menez Are da redek, evel pa ve eunn diaoul war ho lerc’h, pe eur skod tan dindan ho lost. — Daoust da ze, Iann a iea hag a rede evel eunn difelc’het, ken a gouezaz war he fri, feaz-maro. Kiliet e oa bet, m’oar-vad, gant ar c’heler a-red enn noz dre ar c’hoajou ha dre ar parkeier.\nMiliner Treiz-logod o tont er-meaz euz ann ti goude he iod, a glevaz eunn dra-bennag hag a ieaz dioc’h ann tu-ze, enn eur chaokat he damm kreun. Setu hag hen hag en em gaout gant Iann. — Petra c’hoari gan-e-hoc’h, va den mad, eme ar miliner pa her gwelaz ? Eunn truez eo ho kwelet ! — Aotrou sant Herbot benniget, kalz a draou, siouaz ! eme Iann. Dare ounn gant ann naoun, ha feaz-maro o c’haloupat er c’hoajou-ma. — Dalit, va den keaz, eme ar miliner, o rei da Iann ann delienn vara a choume c’hoaz enn he zourn.\n— He-ma zo mad, eme Iann o lounka bara ar miliner enn eur c’henaouad. Kant bennoz Doue d’e-hoc’h ! Rekouret hoc’h euz va huez d’in. Biskoaz ne gaviz eunn eskenn voed ker c’houek d’am c’haloun hag ann tamm bara-ma. — Neuze setu ha Iann hag a zao war he ellou. — Deomp ac’han d’ar vilin, eme baotr Treiz-logod, rak gwall-dirapar eo ho tillad enn-dro d’e-hoc’h ha leun bri oc’h ivez. Krena a rit oc’h-penn gant ar riou pe ann dersienn. — Iann n’en doa ket a nerz a-walc’h da vale, hag ar miliner ha rei ann doum d’ezhan. Hag ann daou-ze neuze d’ar vilin war ho fouezik.\nIann Ker-Savater a gave den brao miliner Treiz-logod, evit-han da veza eul laer bleud, evel m’en doa klevet ez oa ar vilinerien peurliesa :\nAr mlliner laer ar bleud\nA vo daonet beteg he veud ;\nHag he veud ann daoneta\nA ia er zac’h da genta.\nAr miliner-ma, o veza m’oa dour kre d’ann nmpoent-ze enn he vilin, evel a lavarer, a zalc’haz Iann da bortezat. Biskoaz mevell e-bed par da Iann, na tost zo-ken. Pa veze ezomm da zevel ar mean milin da lemma, Iann ne d-ea ket da glask na kordenn na troell, nemet sevel ar mean diwar bouez he zivreac’h. Kas a rea ive mui a ed hag a vleud d’ar marc’had, war he chouk, eget marc’h e-bed euz a Gerne hag euz a Leon, zo koantoc’h.\nDre-ze ar miliner o welet ez oa Iann eunn den dispar ha mad-distaill da labourat, a ginnigaz he verc’h d’ezhan da bried. Iann a-vad, pa glevaz, a oe souezet, hag o veza ne gomprene ket a draou evel-se, e krogaz mez enn-han, hag hen mont ha tec’het kuit dre laer, evel p’en divije great eunn torfed-bennag.\nEnn eur vont er-meaz euz ar vilin, e welaz eunn houarn braz eno, e-tro kein ann or, ha tapout peg enn-han hag he gas gant-han evel eur wialennik skanv. Ma tigouezaz Iann gan milin Lenn-veur, ha gwelet eno eur paotr iaouank o c’hoari ’r c’horn gant eur varrikenn ha daou vean milin. Ha mont Iann dioc’h-tu ha tenna he dok : — Demateoc’h, va mestr, eme-z-han. — Ha d’e-hoc’h ive, va den mad, eme egile. C’houi a lavar va mestr, em euz douet c’houi a zo paotr mad ivez. — Bete vrema n’em boa ket kavet va far, eme Iann ; c’houi a-vad a zo eur barr enn tu all d’in c’hoaz. — Deut ama ho paz d’in, eme egile, ha krogit er pesiou, da welet ha c’houi a raio ho taol. — Diwallit, eme Iann, na ve koueza a rafe va baz war ho treid, rak pounneroc’h eo evit eur wialenn gelvez. — M’euz aoun eo eunn houarn milin a zo gan-e-hoc’h da vaz. — Ia da, eme Iann o kregi enn daou vean milin, hag o teurel he bez kenta pell dreist ar varrikenn, e-touez ar ieot er prad, ha darbet d’ezhan zo-ken koueza er ganol a ioa pell enn tu all. — A-walc’h, eme baotr ar vein vilin, gant aoun da goll ar pesiou. Hag hep beza re ranel, eme-z-han c’hoaz, ha c’houi lavarfe d’in-me o vont da be leac’h emoc’h ? — O vont da redek bro, eme Iann ; dont a rit ivez ? — Ker laouen hag ann heol, eme egile ; hag hen lakaat eur pez e pep godell, ha kregi er varrikenn da c’hoari enn eur vont gant ann hent.\nMarvaillou a zavaz gant ann daou-ma o kounta ho c’hoariou kaer ann eil d’egile. Chetu ne wient doare, ken na weljont eunn den o kerc’hat dour gant eunn donell. — Demateoc’h, paotred vad, eme-z-han, ma teuit-hu ha ma’z it-hu evel-se ? — C’houi a zo kouls goaz ha ni, war a welann, eme Iann he vaz houarn ; ni zo o redek bro, ha mar c’hoantait e teuot ivez gan-e-omp ? — Mont a-walc’h a rinn, eme baotr ann donell, rak biskoaz ne gleviz hano a dud par d’e-hoc’h-hu, na tost. — Hag hi enn hent ho zri, evel tri gamarad, eur jolori hag eur marvaillou gant-ho ; eunn ebad oa ho c’hlevet hag ho gwelet.\nDigouezout a rejont e-tal eur feunteun, hag hi da eva dour ann eil goude egile. Iann a ioa war-lerc’h, ha pa’z edo o sevel enn he za evit mont da baka ann daou all, e welaz eur c’hrac’hik koz-koz evel ann douar, o tont enn eul lamm euz a douez ar beler, hag o lavaret d’ezhan e pleg e skouarn : — Laka evez, va mabik keaz, rak aze, e-kreiz ar c’hoat, ez euz tri jeant braz ha krevoc’h evit Samson gwechall, hag a zo e servich eur roufl koz a zo o choum eun eur c’hastell-kre, kant goured dindan ann douar. He-ma a glev c’houez ar c’hristen teir leo round diouz he vaner, ha p’en deuz naoun e kas he jeanted da baka tud d’ezhan da zibri. Tri gi braz a zo ivez noz-deiz o tiwall ar c’hastell. Te a vezo paket da genta, ma ne lakez ket evez, rak da zaou gamarad n’int ket badezet, hag ar roufl ne glevo ket buhan ar c’houez euz ar re-ze.\nSetu ama, va mabik, ann aour-ieotenn dastumet oc’h sklerijenn al loar, d’ar c’houec’hved dervez, hag a rento servich vad d’id. N’as pezo nemet lavaret d’ezhi evelhen : Ieotennik, grit ho teverik. — Chans vad d’id mabik… Hag hi e-touez ar beler, hep n’oe na klevet, na gwelet nemet gant Iann. He-ma a gemeraz he amzer o trei komzou ar c’hrac’h koz war he spered.\n— Me gleo tud o vale er c’hoat, eme ar roufl koz.Eon hent buhan ! paotred vad. Me gleo c’houez ar c’hristen, eme-z-han, kerkent ha m’en doa taolet Iann he droad er c’hoat. Herr ha beac’h ! Me laka e reot eunn dervez mad hirio. — Hag ann tri jeant braz ha lakaat ho boutou a nao c’houred bep kammed. N’oent ket pell evit digwezout gant paotr ar vein milin ha paotr ann donell. — Petra eo d’e-hoc’h beza ken afrontet da zont er c’hoat-ma, eme unan anezho, hep na goulenn na diskenn ? N’hoc’h euz nemet ar maro da c’hedal brema. — Ni a welo bremaik ha c’houi zo kouls goazed hag a livirit, eme paotr ar vein milin. Pe laza pe beza lazet, gwell eo beza kiger eget beza leue. Dao ! eur mean milin oc’h penn ar jeant brasa, hag hen oc’h torgenn. — Dal a unan, eme paotr ar vein milin. — Dao ! eur mean all oc’h penn ar jeant all, hag hen oc’h traon ivez. — Dal a zaou, eme-z-han.\nAnn trede jeant ne bakaz nemet eunn taol barrikenn, ha ne reaz ket nemeur a van. Lammet ra evel eur c’hi kounnaret da daga ann daou-ze hag ho zamma war he chouk, ha d’ar c’hastell gant-ho enn eur zutal evel eur gadouner, diouz ar pardaez, pa vez daou dakoun besk gant-han enn he zac’h, o tistrei d’ar gear dre ama.\nEtretant, Iann he vaz houarn a ioa digwezet tost a-walc’h evit gwelet darn euz ann abadenn, ha klevet lod euz ar gaoz, hep beza bet diskuliet. Hag hen war-lerc’h ar jeant d’ar c’hastell, ha mont pa oe eno, ha lakaat he skouarn oc’h stolikez eur c’hoz prenestr a ioa eno war eur zal vraz, ha klevet ar roufl koz o lavaret d’ar jeant : — Em euz douet euz bet eur gwall abadenn gan-e-hoc’h, va mabik. — E fi-Doue ! Ia da, eur gwall grogad zo-ken a zo bet, foeltr-biskoaz ne weliz kemend all ; va daou vreur kosa a zo choumet war dachenn ar brezel, maro-mik.\nHag ar jeant ha dont da zonj d’ezhan ez edo atao he zaou breiz war he chouk, hag ho zeurel eno war al leur-zi evel daou zac’had pillou, enn eur lavaret d’ar roufl koz ha drouk enn-han : — Chetu aze daou evit daou, gwall ger ho c’havann. Ar re-ma ne ket tud int, diaoulou eo. — Tud int, va mabik paour, tud divadez hep-mui-ken. — Mad ! pep-hini anezho a dale ouzpenn kant den badezet, rak n’am euz gwezet doare, ken n’am euz gwelet unan anezho o teurel eur mean milin oc’h penn va breur kosa a gouezaz eno oc’h traon maro-mik. Ha ker buhan all e tennaz eur mean milin all euz he c’hodell, ha dao oc’h penn va breur all ; hag hen ivez d’ann traon maro. Etretant, egile a daolaz eur varrikenn oc’h va fri-me, ha me badinellet ivez, ken a weliz tri heol o para, ha kant steredenn o lugerni. M’en divije kavet eur skod dero koz pe eur roc’h-bennag dre eno, oa great va zro gan-en ivez.\nKemer eul louzou-bennag, va mabik, eme ar roufl koz, ha gra eur pennadik kousket, hag abarz nemeur e vezi kuit ha pare. Muioc’h a aoun ec’h euz bet evit a c’hloaz. Me a-vad a zo gwall dizet, rak petra e teuinn-me da veza, ker koz ha ma’z ounn, mar teuez-te da vankout d’in brema ? Hast affo, va mabik paour, rapari da nerz, rak me gleo c’houez ar c’hristen. Ne blij ket nemeur kik ar baganed d’in ; gwelloc’h a vezo em-berr, a gredann, eme ar roufl koz, o lipat he vuzellou gant he deod ; ann daou breiz-ma n’int mad nemet d’ann tri gi-porz a zo war iun eur pennad zo.\nAnn tri gi stag-ze n’ho doa ket ehanet da razaillat abaoue m’oa distroet ar jeant, gant mall da lammet war eunn tamm kik, pe gant drouk oc’h Iann he vaz houarn. Stag mad oant a-vad oc’h peb a chadenn dir hag a ioa teo ha gwenn evel arc’hant, kement e troent hag e tistroent ouz ho stag.\nIann, o welet en doa eur pennad amzer da c’hedal ar jeant da ziskuiza, a reaz eur bale enn-dro d’ar c’hastell evit gwelet ann doareou dre eno ha klask ann tu da gaout ann ardamez evit dont beteg ar brinsez a ioa er c’hastell, dioc’h a lavare ar roufl koz d’ar jeant. Ha Iann, dre ma’z ea, a skoe taoliou baz houarn gant ann douar hag ar mogeriou, hag a furche kement prenestr a gave war he hent, enn eur lavaret : — Tud zo aze ?\nP’oe digwezet enn eur fos doun a ioa, e lekeaz he fri enn eunn toullik bihan a ioa eno, hag e lavaraz adarre : — Tud zo aze ? — Ia, va den mad, eme eur vouezik tano ha displet evel mouez eur bugel, hag a zeue dre zindan ann douar. — Petra rit-hu aze ? ha piou oc’h-hu ? eme Iann. — Me a zo merc’h roue ann Hiberni, eme ar brinsez iaouank. — Ha c’houi, eme-z-hi, pe zen pe eal oc’h-hu ? — Me a vez great Iann he vaz houarn ac’hanoun, hag a zo map eunn inkarder euz a Ger-Savater, e Breiz-Izel, hag a rento servich vad d’e-hoc’h, mar gellann ; fisians am euz da zont a-benn d’ho tenna euz ann toull daonet-ze. — Doue r’ho kennerzo, kaloun vad a zen ! va eal mad eo ho tigas ama, rak va zad-koz a ioa ivez euz a Vreiz-lzel, ha biskoaz den ne d-eo deut beteg ama, nemet ar re a vez paket, evel-d-oun-me, evit beza lounket gant ar roufl koz hag he chas kounnaret. — Kenavezo ar c’henta m’hellinn ! eme Iann, ha pedit Doue hag ar Werc’hez Vari d’am diwall, hag hirio pe warc’hoaz me a zigaso kelou mad d’e-hoc’h.\nEndra edo Iann o tec’het kuit, e klevaz ar brinsez o lavaret : — Hon Tad ao enn env, hor mirit dioc’h drouk ! Santez Mari, pedit evid-omp brema ! Eal Doue, kendalc’hit bepred da deurel evez ac’hanoun ! — Evel-se bezet great, eme Iann o tec’het sioul-sibouroun evel eul laer ; hag he er c’hoat, ha pignat enn eur wezenn gant he vaz, enn eur lavaret out-han he-unan : — Mar d-ann da vale er c’hoat, ar jeant a zeuio war va lerc’h hag a bako ac’hanoun, ha mar mankann war ann taol kenta, eo sklear va abadenn. Lezomp hen da zont d’am c’hlask da welet.\nNeuze ar jeant a lentaaz o klevet Iann, hag o welet he benn-baz houarn. Setu ma lavaraz : — Greomp ar peoc’h. — Mad a rez, eme Iann, ha diwall ouz-in atao, mar klaskez ober drouk e-bed. Oc’h-penn zo ; n’es pezo foeltr peoc’h digan-en-me, ma ne valeez ket atao em raok, ha bale eeun zo-ken, pe me dorro da zivesker. — Hag e rinn, eme ar jeant, a ioa brema eur pez bern kaoc’h tomm enn he vragez. — Ha Iann neuze ha diskenn euz he wezenn, ha d’ar c’hastell, he vaz houarn gant-han enn he zourn, hag ar jeant enn he raok atao, enn avantur na vije o klask ober eunn taol fobiez-bennag d’ezhan.\n— Brema, eme ar jeant, pa oent en em gavet er c’hastell, me zo o vont da ziskouez eur gampr d’e-hoc’h da guzet, rak ma oufe ar roufl emoc’h ama, dioc’h-tu e lazfe ac’hanoun hag a rafe stripou gant va eskern. Rak-se, arabad eo d’e-hoc’h en em ziskouez da zen, nemet d’in-me, nag ober ann distera trouz. Boed, dillad ha kement tra ho pezo ezomm, a gavot enn ho kampr. — Me a zo poent d’in distrei da gaout ar roufl koz.\n— Me gleo c’houez ar c’hristen, eme ar roufl koz, kerkent ha m’oe distroet ar jeant d’he gaout. — Ia, tad koz, c’houez ann daou zen am boa digaset d’e-hoc’h deac’h. — Ar re-ze a ioa tud divadez, va faotrik-me, ha me gleo c’houez ar c’hristen, ha c’houez pounner zo-ken. — Ia, c’houez ar brinsez iaouank. — Tro wenn ac’h euz great hirio, em euz douet ? — Ia da, eme he-ma, ne ket marz, rak deac’h am boa great eur gwall dervez ive. — Mad, kea adarre, buhana ha ma c’helli, d’ober eunn dro dre’r c’hoat, rak ne dle ket beza pell ac’han ann den a glevann ar c’houez anezhan. Kas daou gi gan-ez ; ar re-ze a wezo, gwell evid-oud, ann tres euz ann den badezet-ze, hag a roio skoaz d’id, mar bez ezomm evel deac’h. Ha chans vad d’id ; ha taol evez, rak petra e teuinn-me da veza ma c’hoarvezfe d’id mankout, evel da zaou vreur ?\nAr jeant a ieaz neuze da gaout Iann he vaz houarn, hag he-ma a bedaz ar jeant da ziskouez d’ezhan ann ardamez dre ann ti.\nSetu ma’z ejont, ar jeant o vont ebarz hag o tont er-meaz euz ar c’hamprou, ha Iann war he lerc’h, he vaz atao gant-han enn he zourn dre ma’z eant. Ar jeant a lavare da Iann hano ar c’hamprou ha da betra e servichent.\nDigwezout a rejont em-berr gant eur skalier vean ; hag hi da ziskenn, ha Iann o welet eunn orik voan hag izel enn eur c’horn eno, a c’houlennaz : — N’omp ket bet ama c’hoaz ? — Peoc’h, eme ar jeant, aze eo ema merc’h roue ann Hiberni, o c’hortoz ma plijo gant ar roufl koz he dibri ; ha mar d-afemp-ni da zigeri ann or-ze, e klevfe ann tad-koz ac’hanomp marteze, ha kerkent ez afe kounnar enn-han, hag e vemp malet etre he zent pe draillet gant he ivinou a zo ker kalet hag ann houarn. — Petra, eme Iann, daoust ha n’hellfez ket diskouez al loen fall-ze d’in-me, hep m’hon defe drouk e-bed ?\n— Eo da, eme ar jeant, m’ho pefe ann aour-ieotenn, pe ar velchenenn a bemp delienn da lakaat d’ezhan enn he voed, rak neuze e rafe eur c’housk a beder heur war-n-ugent, hep dihuna, hag e c’hellfe beza lazet dre he gousk. Evit a hend all n’euz na den, na diaoul e-bed hag a ve evit dont a benn anezhan, rak sorset eo gant eur c’hrac’h koz a zo o choum e-kever eur feunteun, enn tu all d’ar c’hoat braz du-hont, hag e deuz breou hag ardou Satan, war a lavarer. — Me laka d’in ema mad ar bed brema, eme Iann out-han he-unan. Ha te, eme-z-han, petra ’ra d’id beza ama oc’h ober ar vicher a rez, eunn den evel-d-oud-te ? — Peoc’h war gement-se, eme ar jeant, ha kenavezo em-berr. Setu aze dor ho kampr ; me a zo mall braz d’in mont enn hent adarre, gant aoun na oufe ar roufl koz em euz daleet keit all. Serrit kloz dor ha prenestou war-n-hoc’h, rak c’houez ar c’hristen a gleo ar roufl koz, a zo, m’oar-vad, ar c’houez ac’hanoc’h-hu.\nP’oe eat ar jeant kuit, Iann en em lekeaz da gompren ar pez en doa klevet gant ar jeant diwar-benn ar zorserez koz. — Va brepoz, eme-z-han, houn-nez a rank beza ar c’hrac’h koz e deuz komzet ouz-in e-tal ar feunteun, ha lavaret hano d’in diwar-benn ar c’hastell-ma hag al laboused treud a zo enn-dro d’ezhan. Chetu ama c’hoaz ann aour-ieotenn erm godell, hag a rentfe servich vad d’in ma ve red, eme-z-hi. — Grac’hik koz, eme Iann, ma ve gwir a lavarac’h, ar roufl koz a zo ar maro etre he zent, ha goude me welo piou a vezo ar mestr enn ti-ma.\nIann a glevaz ar roufl koz o roc’hal gwasoc’h evit eur moroc’h, ken a grene ar c’hastell gant-han. — Evit brema, eme Iann, e c’hellann mont d’ober eur bale, da welet penaoz ema ar bed gant ar brinsez, ha da gas kelou d’ezhi euz ann doare m’ema ar bed dre ama. — Ha Iann, goustadik war he barlochou, da gaout ar prenestr moan a ioa war doull ar brinsez. — Aze emoc’h, va frinsez keaz, eme-z-han. — Ia da, pell zo zo-ken, eme-z-hi, emounn oc’h ho kortoz. Atao emoc’h e buez ive ? — O ia e feac’h, hep aoun da vervel c’hoaz ; me a denno ac’hanoc’h ac’halesse hep dale. — O ! ma ve gwir a lavarac’h, e C’hellfenn eta gwelet c’hoaz sklerijenn ann heol benniget, ha bale e-touez ar gristenien all ! Hogen na d-it ket da drahisa eur plac’h iaouank e deuz great he c’himiad da holl draou ar bed-ma, ha d’he lakaat da gredi, diwar c’hoari, e tistroio daved he zad evit beza c’hoaz pell amzer enn he flijadur. — Me gollo va buez da genta, eme Iann ker kalounek. ha tra, ma n’ho tennann ket ac’halesse abarz diou pe beder heur war-n-ugent ama. Kenavezo ar c’henta, rak mall eo d’in distrei. — Kenavezo, den iaouank karantezuz, eme ar brinsez, ha kant bennoz Doue d’e-hoc’h, ha chans vad da gas ho mennoz da benn !\nIann a zistroaz d’he gampr evel m’oa deut, hag ar roufl koz a roc’he atao. Em-berr e tistroaz ar jeant, hag hen da gaout Iann. — Ac’hanta, eme Iann, em euz douet n’euz preiz e-bed enn da sac’h ? — Nann da, eme ar jeant, ar c’hoat a zo ker brudet, na dremen ket nemeur a dud dre-z-han pell-braz zo, nag a dost zo-ken ; ha n’hi n’hellomp ket mont er meaz euz ar c’hoat kennebeut, dindan boan da goll hon nerz hag hon ijin. Koantoc’h zo, ar roufl koz en deuz peadra eur pennad mad a amzer gant ann daou am boa paket deac’h, rak ne zebr ket nemeur a dra brema, ha p’en devezo naoun, e kavo ar brinsez iaouank, da c’hortoz eur preiz all-bennag.\n— Va brepoz, eme Iann, gan-en-me ez euz ama eunn tamm ieotenn ; daoust ha ma rofez anezhan d’ar roufl koz, e-touez he voed, rak me a zo mall gan-en gwelet anezhan ? — Mad, eme ar jeant, n’euz netra easoc’h evit gwelet ha nerz e deuz ho ieotenn.\nEunn heur goude m’oa bet debret he bred-boed gant ar roufl koz, e roc’he ken a horjelle ar c’hastell traon ha kreac’h, hag ar jeant neuze ha dont da lavaret da Iann diskenn, pa garje, da welet ar roufl koz heb aonn e-bed. — Biskoaz, eme-z-han, n’em euz he welet o kousket evel hirio, nag o roc’hal ker kre. Daoust hag hen a varvfe, eme ar jeant ? Marteze al louzaonenn-ze a zo ampoezon ? — Kalz a geuz as pe d’ezhan, eme Iann ? — Keuz e-bed, eme ar jeant, rak feaz-maro ounn oc’h ober ar vicher a rann ama, dreist-holl brema, p’eo maro va breudeur. — Mar kerez, me a zo o vont da zistaga eunn taol baz houarn gant-han, da welet pe veo pe varo eo. — Amzer, eme ar jeant, o krena evel eur barr deliou. Red eo da genta laza ann tri gi-porz, pe emomp draillet gant-ho kerkent ha ma vezo glazet ar roufl koz. — Kent a ze, eme Iann, setu ama eunn tamm ieotenn all ; laka anezhi e boed ar chas braz, ha marteze e kouskint evel ar roufl. — Gwir a-walc’h e lavare, rak a-veac’h m’oe debret ho boed gant-ho, ann tri gi kounnaret n’oa peoc’h diouz ho genou na deiz na noz, a gouskaz mik ; ha Iann ha mont ha rei eunn taolik baz da bep-bini anezho, diwar gern ar skouarn, hag ann tri gi braz hag astenn ho fevar ivin ha choum reud e-kichenn ho zoull. — Ouf ! eme Iann. kel laouen ha tra.\nAr roufl koz a roc’he bepred kouls ba biskoaz. — Hastomp affo, eme Iann, p’ema ar voul gan-e-omp. — Hag hi da gaout ar roufl koz, ha Iann ha mont ha darc’hai eunn taol baz houarn gant-han diwar he benn hag he laza. hep na reaz zo-keit na bramm na klemmadenn. — Ouf ! eme Iann, lamet ann dersienn diwar-n-han brema, rak, bete neuze oa gwenn-kann he zremm, ha krena a rea evel eur barr deliou, ken en doa beac’h o choum war he ellou. — Deomp ac’han brema, eme-z-han, da welet penaoz ema ar bed gant ar brinsez. — Amzer, eme ar-jeant, houn-nez a zo d’in-me, rak me eo em euz miret he dibri…. — Lez da drouz, eme Iann, ha deomp atao d’he c’haout ; goude ni a gaozeo euz a galz a draou all. — Setu ama ann alc’houez, eme ar jeant da Iann. — Kea a-raok atao, eme Iann, rak evel-se eo great ar marc’had gan-e-omp. — Gwir eo, eme ar jeant ; hag he-ma ha mont ha digeri ann or voan hag izel, ha goude-ze diou zor all a ioa adre kein ann hini a skoe war ar skalierou. Hag ann daou-ma ha diskenn neuze e kampr ar brinsez ; souezet maro e oe o welet Iann eno.\n— Mad ar bed, eme-z-hi out-hi he-unan, hag hi kel laouen hag ann heol benniget. — Kelou mad a zigasann d’e-hoc’h, va frinsez, eme ar jeant. Lazet eo bet ar roufl koz hag ar chas braz gan-e-omp, ha chetu c’houi zo kuit ha pare diouz ar maro kriz a c’hourdrouze ac’hanoc’h bep mare. Mar kirit e choumot ama atao gan-en, pe mar d-eo gwell gan-e-hoc’h, e tistroot da di ho tad. — Hag ar brinsez keaz a ioa nec’het-maro o klask gouzout petra da lavaret war gement-se, rak ne wie ket penaoz edo ar bed etre ar jeant ha Iann he vaz houarn. Iann a gomprenaz ann dra-ze, hag a lavaraz neuze : — Greomp kaeroc’h ; deomp hon daou da gas ar brinsez da di he zad a zo glac’haret-braz he galoun, ha goude dizoania anezhan, e tistroio ar brinsez ama adarre pe e choumo eno, evel ma kavo gwella.\nAr jeant ne grede ket lavaret nann dirak Iann, ha gwelet a rea er-vad ouzpenn, dioc’h ann doare euz ar brinsez, e doa mall da zistrei d’he bro. — Setu hag hi enn hent ho zri.\nIann he vaz houarn a ioa atao war evez, rak ar jeant a glaske choum war-lerc’h, war bouez eunn digarez-bennag. Dre-ze Iann en doa diskred, enn aoun na raje eur gwall dro-bennag d’ezhan, kenta ma kavche ann tu. P’oent digwezet e-tal ar feunteun m’edo ar c’hrac’hik koz enn he c’hichenn, Iann a choumaz eur pennadik brao war-lerc’h ar re all hag a lavaraz : — Mammik koz, enn hano Doue, hag aze emoc’h ? — Ia, va mabik paour. — Kant bennoz Doue d’e-hoc’h, rak anez-d-hoc’h-c’houi, me ioa va c’hroc’henn o sec’ha, pe a bez e kof ar roufl koz pell zo. — Laka evez, va mabik-me, oc’h ar jeant-ze ivez, rak ker kriz eo hag ar roufl koz, nemet ne ket hevel out-han a ziaveaz. Torr he benn out-han kenta ma kavi ann tu ; laka evez a-vad da vankout war da daol. Chetu ama adarre eul louzaouenn all, ar velchenenn a bemp delienn, ha mar gellez lakaat anezhan da danva anezhi, e tigwezo gant-han evel gant ar roufl koz hag he chas kounnaret, ha neuze ne vezo ket diez d’id dont a-benn anezhan. Kenavezo ; brema n’as kwelinn birviken mui. Chans vad d’id ha taol evez ! — Me na ankounac’hainn biken ac’hanoc’h, mammik koz, ha m’ho pe ezomm ac’hanoun eur mare-bennag, me rento servich vad d’e-hoc’h, evel hoc’h euz great d’in. Iec’hedou ha buez hirr !\nHa Iann gant he vaz houarn war-lerc’h ar brinsez. Hogen ar jeant, ann haillevod anezhan, en doa digaset he voutou braz gant-han ha sammet ar brinsez war he gein. hag herr enn-han etrezek ann Hiberni, keit ha m’edo Iann o varvaillat gant ar c’hrac’hik koz. Iann, o welet n’oa ket evit paka anezho, a gomprenaz, diwar eunn nebeud, oa bet great eunn dro louz-bennag d’ezhan. — Mar d-eo eat ar jeant da gas ar brinsez da di he zad, eme Iann ont-han he-unan, ne ket braz ann drouk ; hogen mar en deuz sammet anezhi ha kaset d’he vaner, houn-nez a zo eunn dra all.\nHa Iann enn dro da gaout ar feunteun : — Mammik koz, eme-z-han, chetu me ken nec’het ha biskoaz, rak kaer am euz bet bale, n’em euz na gwelet, na klevet menek euz a brinsez na jeant e-bed. Aoun am euz na ve eat ar brinsez gant ar jeant d’ar c’hastell, rak c’hoant en doa d’he derc’hel eno, goude maro ar roufl koz hag ar chas braz. Enn hano Doue, kelennit ac’hanoun eur weach c’hoaz !\n— N’euz erruet drouk e-bed, va mabik ; ar jeant en deuz aoun ar maro ra-z-oud, anez e vije bet eat d’he gastell gant ar brinsez, pe saillet gan-ez er c’hoat, evel m’en divije great, ma vijez eat eur c’hammed-bennag enn he raok. Kenta a ioa da ober, a gave d’ezhan, oa samma ar brinsez ha redek gant-hi da di he zad evit he c’haout da bried, a-raok ma vezi-te en em gavet eno, ha goude-ze distrei gant-hi d’he gastell rak-tal. Lez anezhan da ober ; ne zigwezo drouk e-bed gant merc’h ar roue, a-raok m’en em gavo e palez he zad, ha te a vezo ivez eno tost-da-vad kerkent hag hi ; ha goude-ze e vezo mad ar bed gan-ez. Kea ’ta enn hent affo, ha iec’hedou ! — Kant ha kant bennoz Doue, mammik koz !\nPa zigwezaz Iann e palez roue ann Hiberni, ez oa eur cholori hag eunn talabao war-dro eno, ma oe nec’het-braz bor paotr, gant aoun na vije fest ann eured. Hag hen mont ha goulenn ouz ar porsier petra ioa a nevez dre eno, ma’z oa kel Jaouen ann holl. — Petra, va den mad, eme ar porsier, c’houi rank beza a bell ac’han, pa ne ouzoc’h ket eo distroet merc’h ar roue a grede ann holl a ioa maro pell a ioa ? — Ha dimezet eo ivez ? eme Iann. — O ! ne d-eo ket c’hoaz ; evelato m’oar-vad, unan euz ann deisiou-ma e vezo eureujet d’ar jeant en deuz digaset anezhi hep drouk e-bed d’he zad. N’euz ken kaoz dre ama, enn-dro d’ar palez hag e kear ivez, nemet euz ann dra-ze.\n— Me garfe lavaret eur ger ouz ar brinsez, eme Iann, pe dihana kas kelou d’ezhi emounn ama, ma ve ho madelez. — Feiz eo, eme ar porsier, labour gedal ho pezo, m’oar-vad, rak ann holl brinsed hag ann holl dudchentil vraz euz ar vro a zired d’ar palez, dre ma klevont ar c’helou, pe dre zoujans, pe gant fisians da zimezi d’ar brinsez iaouank. — Daoust pegen dister ounn, eme Iann, ma oufe ar brinsez emounn-me ama, ne zalefe ket da zigas d’in euz he c’helou, ha da lavaret d’in petra am euz da ober, rak en em anaout mad a reomp. — Chetu aze gwella den a zebr bara dre ama ; pedit-hen da ober ho kefridi. Den ne oufe ober gwelloc’h evit-han.\n— Demateoc’h, aotrou, eme Iann, m’ho pe ar vadelez d’am zelaou, me lavarfe eur gerik pe zaou d’e-hoc’h. — Ia da, paour keaz den, komzit hep aoun e-bed, evit beza n’em euz ket amzer da zale. — Me garfe, eme Iann, gwelet ar brinsez ha prezek out-hi. C’houi a wel ar vaz-ma ? Lakit ho tourn out-hi da welet petra eo. aotrou, mar plij gan e-hoc’h. — Houarn eo, em euz aoun, eme ann aotrou-ze. — Mad ! m’ho pe ar vadelez da lavaret da verc’h ar roue ema Iann he vaz houarn e-tal ann or-borz, e rafac’h kalz a vad d’in-me ha d’ar brinsez ivez, a gredann. — Ma ne d-euz ken d’ober, ho kefridi a vezo great. — Netra ken, eme Iann, ha bennoz Doue d’e-hoc’h, aotrou mad !\nHep dale oe gwelet eur bagad mevellou o tont a benn herr da glask Iann, hep sellet oc’h den all e-bed. Ha Iann gant-ho rak-tal d’ar palez. — Sellit, eme Iann d’ar porsier, me lakaio va bazik ama enn eur c’horn ; ne d-aio ket gant al laer a-vad, rak pounnerik eo hag a briz bihan. Dizale ho pezo euz va c’helou, hag e wezot piou ounn. — M’oar-vad brema n’hoc’h ket den dister. evel m’hoc’h euz doare. — Arc’hant ar butun a vezo da nebeuta digant ann den-ma, eme ar porsier, o frota he zaouarn.\nIann a oe kaset enn eur gampr, ha lekeat d’ezhan dillad unan euz ar brinsed kenta euz ann Hiberni, hag a oe kaset dirak ar roue hag he verc’h.\nKerkent ha ma welaz Iann, merc’h ar roue a lavaraz d’ezhan mont war-lerc’h he zad enn eur gampr all. — Iann geaz, eme ar brinsez, anken ha glac’har am boa em c’haloun, gant aoun na vijac’h ket erruet e poent er palez, rak ann holl a zo war c’hed da welet ac’hanoun o timezi d’ar jeant milliget-ze. Brema va c’haloun a zo barr a levenez. Hogen penaoz dont a-benn da lakaat anezhan da zistrei diwar he vennoz ? Goest eo d’hor laza holl, pe d’am zamma adarre, ha d’am c’has gant-han d’he gastell, rak lavaret en deuz oa hen eo en doa va zennet euz a grabanou ar roufl, hag ann holl a gred e kemerinn anezhan hep dale evit pried ; n’her grinn biken. — List ac’hanoun da gas ann taol da benn, eme Iann, rak louzou ar jeant-ma a zo gan-en ive, hag hep dale e vezo kaset da glask roudou he zaou vreur all.\nAr roue a lekeaz Iann enn he gichenn da goania, hag ar jeant a oe lekeat enn tu deou. d’ar brinsez ; hag eunn niver braz a dudchentil euz ar vro a oe pedet ive da goania oc’h taol ar roue.\nAr jeant a gare he vanne, hag e oe roet d’ezhan ar pez a gare, ma teuaz mezo-dall. Neuze merc’h ar roue a lekeaz ar velchenenn a bemp delienn, e devoa bet digant Iann, e gwerenn ar jeant. Hema n’en devoa ket lounket anezhi a weac’h, ma kouezaz d’ann traon war leur ar zal, maro-mik evel eur pez ejenn kountellet. Kaset e oe ac’hano he gorf d’ar prenved ha d’al loened all da zibri.\nIann hag ar brinsez, seder brema ha laouen ho daou, a oe dimezet ann eil gant egile. Ar brud zo e oent euruz hag ho devoe eunn torrad bugale a zo c’hoaz ar wenn anezho enn Hiberni.\n↑ Kiliet, participe de kilia ou kelc’hia, entourer dans un cercle, par allusion aux opérations préliminaires des magiciens avec leur baguette.\nAdtapet diwar « https://br.wikisource.org/w/index.php?title=Iann_he_vaz_houarn&oldid=42619 »\nKemmoù diwezhañ degaset d'ar bajenn-mañ d'an 15 Gwe 2012, da 20:11.


Jez Gray, ur Saoz digor war ar bed - Spered ar vro - Le Télégramme\nJez Gray, ur Saoz digor war ar bed\nWar enez Wight emañ Jez Gray o chom. Troet eo e selloù ouzh Europa hag e galon ouzh Breizh avat, ken en deus lakaet en e soñj deskiñ brezhoneg.\nSoner gitar boud ha kelenner war ar sonerezh eo Jez Gray. (Foto Jez Gray)\nN’eo ket erru an erc’h war enez Wight c’hoazh, met yen-ki eo an amzer. Disheñvel-krenn diouzh ar pezh e veze kustum Jez Gray da c’houzañv pa oa o chom e bro Aostralia. Tamolodet en e vurev emañ ar paotr, staliet mat tokarn e urzhiataer war e benn. « Me zo kelenner war ar sonerezh en ur skolaj, met ret eo din chom bac’het er gêr evel-just », eme ar Saoz oadet a 48 vloaz. Hir eo an amzer evit ar soner gitar boud : pell zo n’en deus ket sonet gant « The Ohmz » peotramant « Cat Skellington », e zaou strollad. « Bep bloaz e kemeran perzh e festivalioù an enezenn. Met marv eo ar sonerezh bremañ ». Pozitivel e chom an den avat : a-drugarez d’an enkadenn e c’hall gwellaat e gentelioù a-bell… ha deskiñ brezhoneg !\nE karantez gant Breizh\nN’eo ket dre zegouezh en deus kroget Jez e-barzh avat. Gant e dud en doa kuitaet Londrez e 1989 hag en em gavet e Kreiz Breizh. « Soñj ‘m eus e oa kalz a savadurioù dismantret. Un ti kozh hor boa prenet e Leskoed », emezañ. Setu penaos e oa degouezhet ar paotr yaouank en ur bed all, koulz lâret. Gant Michel, e amezeg tostañ, en doa desket galleg hag un toullad gerioù brezhonek ivez. « Ar c’hunujennoù dreist-holl. Gast ! a lâre bepred. » Nerzh a oa gant ar festoù-noz d’ar mare-se, ha setu hor poñsin o c’haloupat dre dreuz ar vro. Sur a-walc’h en dije taolet gwrizioù dre amañ, panevet d’an Aostralianez a zimezas gantañ. Evit afer-se e oa chomet bev ennañ ar c’hoant da vrezhonegañ. « Bremañ zo amzer hag aes eo gant internet ! Dreist eo videoioù Brezhoweb da skouer, hag ur gelennerez ‘m eus kavet war Facebook ». Ur pennad-kaoz en dez bep pemzektez gant Rejin, ur genvroadez dezhañ a zo o chom e Breizh. « Lenn ha skrivañ zo mat bremañ… Diaes eo komz c’hoazh », a lâr eñ.\nMa tiskouez Jez bezañ digor war ar bed en deus kerse ouzh ar blegenn nevez tapet gant bro Saoz. « 64 % eus tud enez Wight o doa votet a-du gant ar Brexit. Dizunvan eo ar rouantelezh, ha dañjerus eo evit ar peoc’h e bro Iwerzhon », emezañ. Strafuilhet eo ivez ar paotr rak klañv eo gant an diabet. Gallout a rafe bezañ lakaet diaes ma n’en em gav ket e louzoù e-koulz. Gant se e vefe kontant an den da zont da vevañ e Breizh. « Met pas evit ober evel an Anglizien all. Kalz anezho a chom etrezo, domaj eo ! » A-raok treuziñ ar mor da vat e vo ret dezhañ kendrec’hiñ e wreg hag e ziv verc’h avat. « Sot eo Tadig un tamm, a vez lavaret ganto », emezañ en ur c’hoarzhin. Ingal zo : « One day » e teuio hunvre Jez da wir. Hag an deiz-se e vefe kontant da dreuzkas ar brezhoneg d’e dro, hervez kont. Gortoz pell, gortoz gwell…\nGouzañv : subir\nTamolodet : pelotonné\nGitar boud : de la basse\nKunujennoù : des insultes\nUr genvroadez : une compatriote\nKerse : déception\nAr blegenn : la situation\nL’île de Wight, au sud de l’Angleterre, est célèbre pour son festival pop-rock. Ce n’est sans doute pas un hasard si Jez Gray y a posé ses valises après plusieurs années passées en Australie. Mais pour l’instant, le professeur de musique ne peut plus monter sur scène. Il s’est donc remis, via Facebook, au breton auquel il s’était initié en arrivant à Lescouët-Gouarec (22), il y a trente ans. Le contexte actuel du Brexit lui donne envie de traverser la Manche pour de bon… L’occasion de prouver que l’on peut être britannique et s’intégrer réellement à son pays d’accueil.


Skeudenn e-barzh Orlando Furioso : Rinaldo hag e goskor a wel ur marc'heg hag un itron o tostaat\nRenaud de Montauban (pe Renaut, Renault), pe Rinaldo di Montalbano en italianeg, pe Reinout van Montalba(e)n en izelvroeg, a zo un haroz el lennegezh abaoe ur meurgan eus an XIIvet kantved anavezet evel Les Quatre Fils Aymon (ar Pevar Mab Emon). Kurioù an den zo lod eus an Doon de Mayence, un hollad meurganoù.\n1 Pevar Mab Emon\n2 Skridoù eus ar Grennamzer hag eus an Azginivelezh\nPevar Mab Emon[kemmañ | kemmañ ar vammenn]\nMibien an Dug Emon, pe Aymon, a oa pevar anezho eta, ha Renaud, Richard, Alard, ha Guiscard e oa o anvioù. Ur c'henderv o doa, Maugris pe Maugis e galleg, Malagi, pe Malagigi en italianeg. Ur marc'h burzhudus en doa, Bayard, hag ur c'hleze ken burzhudus all, Froberge, pe Fusberta, Frusberta en italianeg.\nSkridoù eus ar Grennamzer hag eus an Azginivelezh[kemmañ | kemmañ ar vammenn]\nBanvez Renaud de Montauban, diwar un dornskrid krennamzerel.\nKoshañ doare ar meurgan gallek Quatre Fils Aymon, ha n'ouzer ket gant piv eo bet savet, a zo eus dibenn an XIIvet kantved. 18,489 gwerzenn daouzeksilabennek zo ennañ. En 12,120 gwerzenn gentañ n'eus nemet kensoniezh, pa z'eus klotennoù er 6000 bennak all. Skridvarnerien zo a gav dezho eo abalamour ma'z int bet skrivet gant un den all.\n↑ Holmes, 94.\nAdtapet diwar « https://br.wikipedia.org/w/index.php?title=Renaud_de_Montauban&oldid=1990322 »


Buhez ar Sent/1912/Klara, gwerc’hez - Wikimammenn\nBuhez ar Sent/1912/Klara, gwerc’hez\n◄ Alphons Ligori Klara Yan-Mari Vianney ►\nDaouzekvet devez a viz Eost\nKlara a deuas er bed en Asiz, ar mousc’hoarz war he muzellou, d’ar 16 a viz gouere 1194. Da driouec’h vla, evit senti ouz he c’henvroad sant Fransez, e roas he holl danve d’ar beorien, hag ec’h eas da iliz Itron-Varia an Ele ; eno, goude ma oe troc’het he bleo, e tennas he dilhad kaer hag e wiskas dilhad a binijen.\nFransez a roas d’ezi eur reolen, savet war skouer hini e venec’h, ha Klara a yeas da zigeri eur manati en kichen iliz Sant-Damian. He diou c’hoar, Agnes ha Beatrix, a deuas, gant ar re gentan, da vevan dindanni, ha prest goude he mamm Hortulana.\nEvelse e oe savet eil Urz sant Fransez, er bla 1212.\nKlara a c’houarnas he manati gant evez ha gant furnez, epad daou vla ha daou-ugent. He bue a oa awalc’h evit deski d’ar re a oa dindanni penôs bevan ervat.\nEvit rei d’he spered an trec’h war he c’horf, e valee diarc’hen, e kouske war eur feusken goad, hag e lake eur pilgoz kalet dindan he fenn. Epad pell amzer e tremenas tri devez ar zun, al lun, ar merc’her hag ar gwener, hep dibri tamm, hag en deveziou-all e tebre ken nebeut a dra, ma oa nec’het maro ar re-all o klask gouzout penôs e c’helle chom en he zav.\nArôk ma kouezas klanv, e rê daou goaraïz er bla, diwar bara ha dour.\nTroet oa da rei nebeut a amzer d’ar c’housked ha kalz d’ar beden.\nYun a rê derc’hent an holl goueliou bras. Pa veze dalc’het war he gwele gant ar c’hlenved, kentoc’h eget chom dibreder, e rê lienachou ôter da rei da ilizou Asiz.\nAr pez a gare dreist pep tra, evel sant Fransez, oa ar baourente, ha ne fellas ket d’ezi, en doare ebet, e vije staget ouz he manatiou al leveou a ginnige d’ezi Gregor IX.\nMiraklou niverus ha dishenvel a vrudas e zantelez ; rei a reas ar gomz da unan eus he leanezed, ar c’hleve d’eun all, hag ar yec’hed ne ouier ket da bed ha ped-all.\nEun devez, ar pod-eoul a oa goullo er manati ; Klara a walc’has anezan, ha pac’h ejod da gregi ennan, e kavjod anezan leun a eoul.\nEun devez-all ne oa en ti nemet eun dorz vara. Klara a roas an hanter anezi d’ar paour, hag an hanter-all a lakas da greski en eun hevelep doare ma oe peadra awalc’h anezan da leinan hanter-kant leanez.\nEun dro-all c’hoaz, an Turked a lakas ar seziz war Asiz, ha klask a rênt pignal en manati Klara ; houman, hag a oa neuze klanv war he gwele, a reas he dougen da gichen dor he zi, hag a reas lakat dirazi klozen an hostiou konsakret.\nNeuze e pedas evelhen : « Na lezet ket, O ma Doue, ar re o deus fizianz ennoc’h da gouezan etre daouarn tud divade. Diwallet ho servijerezed dasprenet gant ho kwad presius. »\nKerkent e oe klevet eur vouez o respont : « Me ho tiwallo bepred. »\nAr re eus an Turked a oa pignet war mogeriou ar manati a oe dallet neuze, en eun tol, hag a gouezas war o fenn d’an douar, hag ar re-all a gemeras an tec’h.\nKlara a varvas d’an 11 a viz eost 1253, hag a oe sebeliet an de war-lerc’h, dirak Innosant IV hag eleiz a gardinaled.\nDaou vla hepken goude, Alexandr IV a lakas he hano e-touez ar gwerc’hezed.\nEur galon hag a gar Doue a oar gouzanv pep tra.\nEur galon ha ne gar ket Doue ne oar gouzanv netra.\nEur galon hag a zo en gras Doue a zo pinvidik awalc’h ; hag eur galon ha n’he deus ket awalc’h gant Doue a zo re ziês da gargan.\nAdtapet diwar « https://br.wikisource.org/w/index.php?title=Buhez_ar_Sent/1912/Klara,_gwerc’hez&oldid=38121 »\nKemmoù diwezhañ degaset d'ar bajenn-mañ d'an 4 Gou 2012, da 06:17.


Godell Kamenets-Podolsky - Wikipedia\nKartenn godell Kamenets-Podolsky\nSoudard soviedat o tremen e-kichen ur panzer distrujet e-kerzh emgann Ternopil\nEmgann godell Kamianets-Podilskyi, anvet ivez Emgann Ternopil (ukraineg : Кам'янець-Подільський котел) a vez graet eus hollad strivoù Soviediz evit enkelc'hiañ ha distrujañ 1añ Panzerarmee Strollad Arme Su ar Wehrmacht kostez Ternopil en Ukraina.\nAn enkelc'hiañ a voe echuet e miz Meurzh 1944 war Talbenn ar Reter e-kerzh an Eil Brezel-bed. Al Lu Ruz a oa deuet a-benn da grouiñ ar c'hodell, trapet e oa bet e-tro 220 000 soudard alaman e-barzh. Dindan urzhioù ar Jeneral Hans-Valentin Hube hag ar Generalfeldmarschall Erich von Manstein, an nerzhioù alaman enkelc'hiet er c'hodell a oa deuet a-benn da dalañ ouzh tagadennoù Soviediz ha da dec'hout kuit e-kreiz miz Ebrel. An dec'hadenn-se a vez graet Godell Hube anezhi hag a vez studiet hiziv-an-deiz c'hoazh. Kalz galloudusoc'h e oa nerzhioù Soviediz, aet e oant betek implij ar vombezenn FAB 5000NG, an hini greñvañ en o arsanailh, en aner avat.\nE miz C'hwevrer 1944, ar 1añ Panzerarmee renet gant ar Generaloberst Hans-Valentin Hube a oa savet diwar pevar c'horfad, tri anezho o vezañ Korfadoù Panzer (an 8vet Panzer gant ar 1añ divizion Panzergrenadier). Ouzhpenn ar re-se e oa ivez unvezioù dafariñ ar Pevare Panzer Arme divizion, unvezioù dezougen, izili an Aozadur Todt, reoù polis, damsoudardel ha liammet gant ar 1añ Panzerarmee. En holl e oa e-tro 220 000 soudard met 43 zank hag 50 kanol emgefreek nemetken.\nEn desped da-se e oa memestra ar strollad stourm galloudusañ a oa er Strollad Arme Su dindan urzhioù ar Generalfeldmarschall Erich von Manstein. An IIIe Korfad Panzer a oa bet o kemer perzh e stourmoù garv e-pad Emgann Godell Korsun-Cherkassy.\nAdtapet diwar « https://br.wikipedia.org/w/index.php?title=Godell_Kamenets-Podolsky&oldid=1781244 »\nKemmoù diwezhañ degaset d'ar bajenn-mañ d'an 15 Gen 2018, da 11:38.


Evid eun Iliz e mision… - Diocèse de Quimper\nAr volontez-se da embann an Aviel a zo da veza harpet ha kresket, dreist-oll dre ar stummaduriou kinniget d’an dud-deuet pe dre kinnigou ar zervij speredel. Ar pal eo lakaad da greski e kalon an dud fidel hag ar veleien, ar feiz hag ar startijenn da embann ar C’helou Mad. Lizer abostol ar pab Frañsez, « Evangelii Gaudium - Levenez an Aviel », a zo bet digemeret mad. Bez’ e ro deom lañs hag heñchou frêz.\n1 Yn 14,6 - 2 Mk 9,24 - 3 1 Kor 9, 16\nAr vuez relijiel pe kensakret a zo ive red-mad evid buez an Iliz hag he mision. Ezomm on-eus euz tud fidel a asant rei o buez penn-da-benn evid an Aotrou ha servij ar re all. Soñjal a ran e bezañs prisiuz leanezed abostolel en tro-war-droiou (al lehiou ma vez ententet ouz an dud, ar c’harteriou, ar c’humuniou bian, an inizi...), el leaned ha leanezed engouestlet e pastorelez ar parreziou pe an eskopti, med ive er c’humunieziou arvestal hag a zo ’vel skevent speredel Iliz on eskopti.\n4 Mz 9, 36-38 - 5 Sened-meur Vatican II : Presbyterorum ordinis n°7 - 6 Benead XVI : Motu Proprio Omnium in Mentem d'ar 26 a vizhere 2009.\nEn eun amzer da zond a zo tost, hag a ragwelom dija, e vevim gand nebeutoc’h a veleien ha nebeutoc’h a dud fidel... med an Iliz ne vezo ket dre red nebeutoc’h a-reiz er gevredigez, rag ne gollo netra euz he lañs misioner.\nGoude beza goulennet o ali ouz an deaned ha Kuzul ar veleien, e soñj din e rankom koaza or « gwastell milwisk » a-vremañ gand e arhdeanadou, an deanadou (a-wechou gand eur person hepkén !), ar bodadou-parreziou (a vod meur a barrez), ar bodadou-lehel...\nKement-se a ra kalz liveou, kuzuliou, bodadegou, raktresou... Kemer a ra amzer, hag a-benn ar fin, ne glot ket kén gand on nerziou. Eun deanad n’eo ket eur barrez, ar pez ema o tond da veza e gwirionez pa n’eus nemed eur person.\nDreg kement-se, ema difi an avielerez, ’vel am-eus lavaret e penn-kenta al lizer-mañ... Alese talvoudegez ar c’humunieziou kristen lehel.\n8 Can. 495 § 1, E peb eskopti e vezo savet kuzul ar veleien, da lavared eo bodad ar veleien dileuridi ar Presbyterium da veza ’vel sened an Eskob, hag e-neus d’e zikour, hervez ar gwir, da c’houarn an eskopti, evid kas war raog gwella mad pastorel al lodenn-ze euz pobl Doue fiziet en Eskob. Gweled listenn an 23 beleg euz ar c’huzul-se e « Église en Finistère » n°243 – janvier 2016. - 9 Pab Frañsez, Evangelii Gaudium n°8.


Kêr Karaez - Bevañ e Karaez\nDegemer Karaez> Bevañ e Karaez\nKaraez, ur gêr 8 028 annezad, zo anavezet abalamour da Ouel an Erer Kozh. Eus 14 d’ar 17 a viz Gouere 2011 e oa bet 268 000 a festivalourien o lidañ ugentvet deiz-ha-bloaz kentañ Festival sonerezh Frañs. Biskoazh ne oa bet kement all a festivalourien c’hoazh !\nUr mor a abadennoù a vez degemeret e Karaez a-hed ar bloaz : festival sinema ar c’henelioù Kanell ha Kenel (e 2011 e oa bet aozet ar festival-se evit ar wech kentañ), ar Bagadañs d’ar 14 a viz Gouere (bodadeg ar bagadoù hag ar c’helc’hioù keltiek), Gouel al levrioù e Breizh e miz Here, Foar ar c’hezeg giz gwechall hag ar saloñs Biolojik e deroù miz Du…\nE Karaez, ur gêr lusk enni, ez eus ouzhpenn 200 kevredigezh sport, sokial pe sevenadurel hag a laka hor c’humun da vezañ bev-birvidik a-hed ar bloaz. Servijoù a zoare zo tolpet e kêr : ur stad atleterezh, ur greizenn c’hoarioù dour, div sal an holl sportoù, un hentad golf, div greizenn varc’hegezh, ur park krapvrankañ, ur milendall plant, ur sal-abadennoù 650 plas…Digor d’an holl eo ar sportoù hag an dudioù ! Arabat eo disoñjal servijoù a-leizh evit ar vugale hag ar yaouankizoù nag an obererezhioù war dachenn ar yec’hed gant ur pennospital zo ennañ ur servij trummadoù hag ur gwiliouderezh peurgetket.\nKaraez, kalonenn armerzhel Kreiz-Breizh, a ginnig ul lec’h strategel d’an embregerezhioù. Ur pol e-kreiz un diazad labour 110 000 annezad eo kêr, hag enni ez eus aveadurioù kenwerzhel stank (250 a stalioù hag a servijoù).


Pajenn:Morvan - Kenteliou hag istoriou a skuer vad evit ar Vretoned, 1889.djvu/403 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/403\nAr pevare Cardinal ne lavare ger ; ar Pab her pedas da rei ive he ali.\n— Me a gaf din, Tad Santel, ne deus nicun mad euz an tri o deus comzet va c’henvreudeur anezho. Red e ve caout eur c’hannad hag a ve var eun dro kement a c’houlen an tri Cardinal, da lavaret eo, a ve goest, dioc’h ma ve izom, d’en em zifen dre an armou, da ziskuez sevenidigez eun den a lez ha da ober micher eur breur kesteur.\n— Hag e peleac’h caout an den-ze ?\n— Anaout a ran unan hag a zo goest mad a gement am eus lavaret. Ar breur Ian, a zo brema e couent sant Fransez e Perouz, en deus bevet er bed betek an oad a bemp bloaz ha tregont. Bet eo er vrezel eleac’h ma en em ganne evel eul leon ; carget eo bet a aferiou euz ar re ziesa, ha brema eo breur kesteur couls ha nicun. Ar Pab hag ar pevar Gardinal a roas raktal ho mouez d’ar breur Ian.\nEun derveziou bennak goude ar breur Ian a ioa o voalc’hi al loaiou hag ar scudellou en he gouent, pa deuaz eur manac’h d’he gaout da lavaret dezhan e voa kemennet da vont da gaout ar Pab, hag e c’hourc’hemennet dezhan mont dioc’htu.\nAr breur kez a voue ker sebezet o clevet ar c’helou-ze, ma loscas da goeza ar scudel a ioa ganthan etre he zaouarn. Ar scudel a voue torret, hag ar breur condaonet da zaou-ugent taol dissiplin. Goude beza kemeret an tamik frescadurez-ze en em lakeaz en hent evit mont da Rom.\n« Breur Ian, eme ar Pap, clevet on eus comz euz ho puez devot hag ive euz ho ners calon pa edoc’h er bed. Clask a reomp enr c’hannad fur, courachus, douget evidomp, evit fiziout enhan liziri hag o deuz eun dalvoudegez vras. Hag otreal a rafac’h beza ar c’hannad-ze ? Ne guzomp ket ouzoc’h e vezo ho\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/403&oldid=162595 »\nKemmoù diwezhañ degaset d'ar bajenn-mañ d'an 21 Mae 2020, da 10:15.


21 a viz Kerzu 1917\nKöln, Impalaeriezh Alaman\n16 a viz Gouhere 1985\nPriz Georg Büchner e 1967\nPriz Nobel al lennegezh e 1972\nHeinrich Böll a oa ur skrivagner alaman ganet e Köln d'an 21 a viz Kerzu 1917 ha marvet d'ar 16 a viz Gouere 1985.\nKemer a reas perzh er Strollad 47, asambles gant Günter Grass pe Uwe Johnson.\nE-touez e romantoù emañ Der Zug war pünktlich (E koulz e oa an tren) pe Die verlorene Ehre der Katharina Blum (Enor kollet Katharina Blum).\nHeinrich Böll, a oa ganet e Köln, en Alamagn. Katoliked ha peoc'hgarourien e oa e dud, ha klask a rejont diwezhatoc'h talañ ouzh lanv ar Strollad Nazi. Nac'h a reas Böll emezeliñ en Hitlerjugend er bloavezhioù 1930.\nLabouret en devoa da gentañ evel levraoueger a-raok mont gant studiañ an Alamaneg e Skol-veur Köln. E 1942 e timeze gant Annemarie Cech ha ganti en devoa tri mab. Bez e voe he kenlabourerezh diazez Heinrich Böll evit sikour gant troidigezhioù eus ar Saozneg pe Saozneg ar Stadoù-Unanet etrezek an Alamaneg. Enrolet er Wehrmacht, servijet en devoa e Bro-C'hall, Roumania, Hungaria ha war Talbenn ar Reter en [[URSS]. Eno e voe gloazet pêder gwech, ha tizhet e voe gant an terzienn Tifoidek. Prizoniet e voe gant an US Army e miz Ebrel 1945 ha kaset en ur c'hamp prizonidi brezel.\nPriz Nobel al lennegezh zo bet roet dezhañ e 1972.\nAdtapet diwar « https://br.wikipedia.org/w/index.php?title=Heinrich_Böll&oldid=1819769 »


Pajenn:Sales - Introduction d’ar Vuez devot.djvu/454 - Wikimammenn\nPajenn:Sales - Introduction d’ar Vuez devot.djvu/454\nrantez direglet evidomp hon-unan a guement a ve noasus deomp : hoguen ar garantez reglet-mad a c’houlen ma teuemp da garet mui an ene eguet ar c’horf, ha mar hor be mui a sourci da acquisita ar vertuziou eguet an-traou-all, ha ma raemp mui a istim eus an enor celestiel eus ar bed hont eguet eus an enor terrestr eus ar bed-mâ. Ar galon reglet-mad a lavar liessoc’h outhi e-unan, petra a lavaro an Elez, mar sonjan en dra-m’an-dra, eguet na lavar petra a lavaro an dud.\n3. Pebez carantez hoc’h eus-hu evit ho calon ? ha c’hui na douc’h quet impatiant oc’h e servicha-hi en e c’hlevejou spirituel ? allas! beza e tleit caout ar sourci-se d’e sicour, ha da lacat ivez e sicour pa vez tourmantet gant e fassionou ha gant e goual inclinationou, o lesel peb les evit quemense.\n4. Petra en em estimit-hu dirac Doue ? netra, m’er goar ervad ; hoguen ne d’e quet un humilite vras da ur guelienen en em istimout un netra e comparæson da ur menez, na da, ur beradic dour en em estimout un netra e comparæson d’ar mor bras ; na da un ulfen-dan en em estimout un netra e comparæson d’an Heaul. Mæs an humilite a gonsist na zeuimp quet d’en em estimout dreist ar re-all, na da fallout beza re istimet gant ar re-all. Pe e disposition emaouc’h-hu e quènver quemense ?\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/454&oldid=118629 »\nKemmoù diwezhañ degaset d'ar bajenn-mañ d'an 8 Eos 2018, da 08:54.


Sonerezh hengounel Breizh - Wikipedia\nSonerezh hengounel Breizh\n1 Sonerezh Breizh\n1.1 Istor ar sonerezh\n1.2 Sonerezh Hengounel ha Sonerezh Klasel\n1.3 Sonerezh Breizh Modern\n1.4 Ar Binviji\n2 Liammoù diavez\nSonerezh Breizh[kemmañ | kemmañ ar vammenn]\nAr sevenadur keltiek en deus awenet sonerien Breizh. Ober a reont berzh er-maez eus Breizh, dreist holl abaoe 1972 pa oa krog ar sonerezh da yaouankaat gant strolladoù nevez ( Ar re yaouank, Alan Stivell … ) o kas war-raok ar sonerezh. Levezon ar broioù estren evel ar broioù keltieg all o deus pinvidikaet hengoun ar vro.\nIstor ar sonerezh[kemmañ | kemmañ ar vammenn]\nE-pad pell, sonerezh Breizh a oa dispartiet etre teir lodenn ar sonerezh evit ar festoù hag evit dañsal (Kann-ha-Diskan, heuliadoù dañs), sonerezh dous (meuleudioù, gwerzioù, ha kanaouennoù martolod) ha sonerezh ar relijion (kantikoù brezhoneg). Ar sonerezh ha zo merket gant ar lec’hioù (Parroz, Keriadenn, Bro Fañch, Bro Sizun, Bro Fisel …), hag ivez gant ar rannadennoù yezh e Breizh Uhel (e-lec’h ma ‘vez komzet gallo) ha Breizh Izel (e lec’h ma vez komzet brezhoneg). O tigreskiñ abaoe ar 1añ Brezel Bed, ar sonerezh a zo oc'h en em adnevezañ en eilvet lodenn eus an XXvet kantved. Etrezek an traoù nevez-mañ ez eus tu zo menegiñ :\n•\tKrouidigezh ar bagadoù goude ar brezel\n•\tPenn kentañ ar c’hanaouennoù stourm (Glenmor)\n•\tAdkaset eo an delenn geltieg gant Alan Cochevelou (anvet diwezhatoc’h Alan Stivell),\n•\tImplijet e vez binjivi a ne oa ket anavezet gant ar sonerien : binioù bras Bro Skos, gitar klev\n•\tLieskementadur an eskemmoù sonerezh gant ar broioù keltieg estren (Iwerzhon, Bro Skos, Bro Gembre ha Bro Kerne), hag a oa krog dija en XIXvet kantvet\n•\tKrouidigezh embregerezhioù ispisialiset e-barzh dastumadeg ar sonerezh hag ar c'hanaouennoù hengounel (Dastum), e-barzh ar c’hanañ (Kan ar Bobl), ar sonnerezh-benveg (BAS pe "Bodadeg ar Sonerion") pe an dañs (Kendalc'h ha War 'l leur)\n•\tAr c’hentañ festoù-noz e salioù, festoù aozet diouzh noz evit dañsal dansoù hengounel.\nAdalek 1965 en em ziorro ar muzik oc'h en em zisklaeriañ breizhat hag alies stourmerek (Alan Stivell e-penn 1añ, hag er bloavezhioù 70, Tri Yann, Gilles Servat ha reoù all c’hoaz) cheñch a reont temmoù kozh evit kas da benn traoù nevezoc’h ha d’ar chiz (implijet ‘vez gitar elektrek, ha binviji perku da skouer), mesk a reont sonnerezh disheñvel ha n’ho deus ket aon da kompozisiñ traoù-nevez ( da skouer [Ar re Yaouank]), o kavout gwelloc’h brasaat ha liesaat ar sonnerezh. Ar mouvamant muzik a zo skoazellet gant meur a festoù-noz aozet un tamm e-pep lec’h e Breizh.\nSonerezh Hengounel ha Sonerezh Klasel[kemmañ | kemmañ ar vammenn]\nAr binviji arouezus ([biniou], bombard) implijet er sonerezh a ziskenn eus familh an oboelloù. E-barzh kalz a vroioù ha rannvroioù, Ar binviji dre aer hengounel a zo bet implijet e-plas an oboelloù a-raok mont da get nemet ar vombard a zreistbevas e Breizh, setu perak e cheñch sonerezh Breizh eus ar reoù all.\nGoude bezañ bet tost da vont da get e kreizh an XXvet kantved o deus adkoumeret lañs ar c'houpladoù (bombard ha biniou kozh) ; dedenniñ a reas ar festou noz ha c’henstrivadegoù sonerien kalz a genstriverien hag arvesterien. E-pad ar bloavezhioù 1970 e vez graet kalz dastumadegoù meuleudioù, gwerzioù ha dañsoù. Kalz a donioù ha sonioù a zo bet savetaet gant sikour embregerezhioù evel [SKV] (krouet gant Georges Epinette) ha Dastum.\nHiziv an deiz o deus en em ledaet ar skeuliad reizh dre vrasadur an toniaoueg (strolladoù graet gant binviji liesseurt hag a implij ar binviji elektronek, enrolladennoù er studio hag all). Met memestra ez eus sonerien evel (Denez Prigent, Yann Fañch Kemener, Erik Marchand, Ar Vreudeur Morvan, Marsel Gwilhouz) a chom staget d’ar skeuliad direizh. Ouzhpenn e chom stag ouzh ar skeuliad mañ ar sonerien festoù-noz. Alies ez int dianavezet er-maez eus ar vro.\nSonerezh Breizh Modern[kemmañ | kemmañ ar vammenn]\nPa ‘vez komzet eus sonerezh modern a Vreizh ez eo an anv kentañ a zeu en em soñj hini Alan Stivell. Daoù vennozh ‘zo d’an dra-mañ : pouezuster e oberoù hag e vrud. Memes ma ne oa ket an hini kentañ o adimplijout ar sonerezh hengounel a Vreizh (cf. labour ar bagadoù a-raozañ – ha gantañ -) en deus modernekaet Alan Stivell ar sonerezh breizhat ha keltiek a-grenn en ur treuzkas binviji modern (gitar elektrek, gitar boud, hag all hag all). Ouzhpenn da-se, implijet n’eus evit ar wech 1añ doareoù modern ha micherel evit ma vije anavezet ha treuzkaset e sonerezh, er bed a-bezh, en ur kregiñ gant arvesterien breizh, a na anavezen ket pe a vije serret d’ar sonerezh. Strolladoù all oc'h implijout an doare "rock" hag a zo deuet da vezañ anavezet er-maez eus Breizh a zo : Tri Yann, Stone Age, EV, Krêposuk, Armens, Merzhin,Matmatah,Tri Bleiz Die, Ar re Yaouank, Sonerien Du hag all. Strolladoù a implij ivez an elektronek abaoe pell evel ar c’haner Denez Prigent. E-pad ar bloavezhioù 90 ec'h erruas an hip-hop breizhat gant Manau. Hag e-pad ar bloavezhioù 2000 ez eus oberour-sonerien nevez o tont war-well, evel Dom DufF ha Nolwenn Korbell, ha war lerc’h Gwennyn.\nAr Binviji[kemmañ | kemmañ ar vammenn]\nSoñjet e vez diouzhtu d'ar c’houpladoù bombard/binioù pa vez soñjet da sonerezh Breizh. Memes ma ‘z eo ar binviji-se brudet, dreist-holl e Breizh-Izel, ne vez ket implijet nemeto. Gwechall a oa implijet an delenn ivez, dreist-holl gant duked Breizh. Met n'he deus ket leusket kalz a roudoù goude mare an duked. E-penn kentañ ar bloavezhioù 1950 e labouras Alan Stivell hag e dad Georges Cochevelou, heuliet gant reoù all, evit ma vije addigaset er vro. Anavezet eo hiziv an deiz dindan anv an delenn geltieg. E-pad an XIXvet kantved e oa bet treuzgaset e Breizh an accordeoñs diatonek hag an dreujenn-gaol. Plijet e veze an dud gant an ton chalerus eus an dreujenn-gaol ha dre ma c’helle kemer plas an diskan e-barzh ar c'han ha diskan. Binviji all a zo bet hag a zo c’hoazh implijet : ar beuz, ar biell, ar violoñs, an dreujenn-gaol, Fleüt Iwerzhon hag an Dulsimer. N’eus ket pell gitar, hag a oa implijet e-penn kentañ evit heuliañ kanaouennoù (cf. Glenmor) hag implijet war lerc’h evit an dañsoù, er fin e vez implijet gant tud evel Dan Ar Braz, Soïg Sibéril, Jean-Charles Guichen pe Nicolas Quéméner evit c’hoari e-unan.\nL'Ouest en mémoire (Ina) - Gouel bras e Brest 1950\nL'Ouest en mémoire (Ina) - Gouel ar binioù à Brest 1962\nL'Ouest en mémoire (Ina) - "Les loisirs en campagne" 1975\nL'Ouest en mémoire (Ina) - Yann-fañch Kemener ur glasker tonioù kozh 1978\nAdtapet diwar « https://br.wikipedia.org/w/index.php?title=Sonerezh_hengounel_Breizh&oldid=1875106 »\nKemmoù diwezhañ degaset d'ar bajenn-mañ d'an 14 Mae 2020, da 10:36.


diwar-dro - Wikeriadur\nGer kevrennek savet diwar an araogenn diwar hag an anv-kadarn tro\nU1 diwar ma zro\nU2 diwar da dro\nU3g diwar e dro\nU3b diwar he zro\nL1 diwar hon tro\nL2 diwar ho tro\nL3 diwar o zro\nD diwar an tro\nTermen a reer gantañ evit merkañ ar pellaat, an argas\nN'hellint ket mond diwar-dro o bugale. — (Jules Gros, Le trésor du breton parlé Première Partie, 1966, p. 147.)\ngalleg : de (fr) (marquant l'éloignement)\nTermen a reer gantañ evit geriañ an amezegiezh\nBiskoaz n'am-oa gwelet anezañ o vond diwar-dro ken diwezad-se. — (Jules Gros, Le trésor du breton parlé Première Partie, 1966, p. 147.)\nPa voe aet Malfoy diwar-dro e chomas Ron ha Harry da sellout an eil ouzh egile. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 161.)\nEr parreziou diwar-dro n'eo ket ken kér an dour evel amañ. — (Jules Gros, Le trésor du breton parlé Première Partie, 1966, p. 148.)\ngalleg : d'autour (fr) , des alentours (fr) (de)\nAdtapet diwar « https://br.wiktionary.org/w/index.php?title=diwar-dro&oldid=212389 »\nKemmoù diwezhañ degaset d'ar bajenn-mañ d'an 7 Du 2015, da 12:45.


Posté le 01/12/2005 - Presse\nEmbannet ez eus bet pemp levrig eus rummad "Arzhig Du" gant Bannoù-heol (140 straed Pont-'n-Abad - 29000 Kemper). Troet int bet gant Arno ha Loeiz Elegoed. Kavet e vez : Arzhig Du hag e vignon, o seniñ muzik, a zo grignous, o c'hoari er mor, o c'hoari gant an erc'h. Ur prof a-feson evit ur bugel bihan... evit 2 € an tamm nemetken !\nSetu oberenn vrudet Rosinski ha Van Hamme troet e brezhoneg ! Embannet eo bet al levrioù gant Bannoù-heol, un ti-embann staliet e Kemper. Tudual Audic en deus lakaet an testennoù e brezhoneg. Pegen plijus evit bras ha bihan gellout lenn avanturioù Thorgal en hor yezh. Spi'm eus e teuio peurrest al levrennoù da-heul ar re-mañ...\nLes 3 vieillards du Pays d'AranThorgal9,94 €En stock\nArachnéaThorgal9,94 €En stock


Doueez ar brezel hag ar gwiaderezhAozañ\nDoueez an hemolc'h hag ar brezel e oa-hi da gentañ. Kemer a rae perzh e trec'hoù ar faraoned er brezelioù. Dindan ar stumm-se an hini e oa bet heñvelekaet gant ar C'hresianed ouzh an doueez Atena. En he stumm kentañ a zoueez ar brezel e lavared e rae armoù ar vrezelourien hag e tiwalle o c'horf pa varvent. Krediñ a reer e c'hallfe-hi bezañ kevatal an doueez berber ha kartagat Tanit (Ta-Nit).\nDamheñvel ouzh ur stern-gwiadiñ e oa hec'h arouez hag abalamour da se ez eas da zoueez ar gwiaderezh ha gounid a reas hec'h anv a dalvez "gwiaderez". Gwarezerez ar maouezed e oa ha diwallerez an euredoù ivez.\nDoueez ar re varvAozañ\nEmdroadur ar C'hredennoùAozañ\nEr sevenadur hizivAozañ\n↑ Hag a laka da soñjal er brezhoneg "nezañ"\nAdtapet diwar « https://br.wikipedia.org/w/index.php?title=Neith&oldid=1938681 »\nKemm diwezhañ d'an 30 Gen 2022 da 20:29\nKemmoù diwezhañ degaset d'ar bajenn-mañ d'an 30 Gen 2022, da 20:29.


Lec’hiadur Grootegast e proviñs Groningen hag en Izelvroioù\nKod post 9820-9823, 9860-9869\nMaer Kor Dijkstra (CDA)\nGorread 87,78 km²\ndouar 86,88 km²\ndour 0,9 km2\nHed 6° 16' .." Reter\nLed 53° 12' .." Norzh\nPoblañs 12 158 (31.05.2009)\nLec'hienn ar gumun www.grootegast.nl/\nGrootegast (distagañ ) a zo ur gumun hag ur gêriadenn e proviñs Groningen en Izelvroioù. Ar c'hêrioù ha kêriadennoù da-heul a ya d'ober ar gumun : Doezum, Enumatil, Faan, Grootegast, Kornhorn, Lutjegast, Niekerk, Oldekerk, Opende ha Sebaldeburen.\nGrootegast eo kêriadenn bennañ ar gumun. Dont a ra hec'h anv eus ar ger 'gast' pe 'gaast', da laavret eo ur beg traezhek en un takad geuniek. Groot a dalvez bras. E Grootegast e voe ganet an doueoniour Cornelius Van Til.\nE Lutjegast e voe ganet Abel Tasman. N'eus ket mui eus e di, met ur monumant hag ur blakenn a zo, hag e anv a zo bet roet d'ur straed ivez.\nE kuzul-kêr Grootegast 15 dileuriad :\nCDA : 5 dileuriad\nPvdA : 3 dileuriad\nVZ2000 : 3 dileuriad\nChristenUnie : 3 dileuriad\nAdtapet diwar « https://br.wikipedia.org/w/index.php?title=Grootegast&oldid=1601308 »\nDernière modification le 20 Du 2014, à 21:19\nKemmoù diwezhañ degaset d'ar bajenn-mañ d'an 20 Du 2014, da 21:19.


Stumm eus an 20 Gwe 2014 da 03:35\n1 370 okted ouzhpennet , 6 vloaz zo\nStumm eus an 19 Gwe 2014 da 16:57 (kemmañ)\nStumm eus an 20 Gwe 2014 da 03:35 (kemmañ) (dizober)\n'''[[File:Petronila.jpg|thumb|upright|[[Petronila Aragón'''Aragon]] (Huesca, 1136 - Barcelona, 1173) a oa, [[rouanez AragnAragon]] entre 1157 ha 1164, ha kontez Barcelona entre 1162 ha 1164.]]\n'''Petronila Aragón''' (Huesca, 1136 - Barcelona, 1173) a oa [[rouanez Aragon]] entre 1157 ha 1164, ha kontez Barcelona entre 1162 ha 1164.\nMerc'h e oa da [[Ramiro II Aragon]] ''el Monje'' ha da [[Inés de Poitou]].\nPa oa marvet divugel ar roue [[Alfonso Iañ]] ''el Batallador'' e oa mantret uhelidi Aragon dre ma ne oa mab ebet da reién ar gurunenn dezhañ. Neuze e voe embannet e oa anvet e vreur bihan Ramiro da roue. Hennezh a oa manac'h en ur gouent. Klasket e voe ur briñsez da bried dezhañ, ha kavet e voe un intañvez frouezhus, dezhi pevar bugel, [[Inés Poatev]].\nD'an 29 a viz Mezheven 1136 e voe ganet ar briñsezig Petronila. Bloaz goude e oa sinet an dihelloù dimeziñ en Barbastro a gemenne dimeziñ Petronila da [[Ramón Berenguer IV]], [[kont Barcelona]], evit klask peurstagaénpeurstagañ an div vro, ar rouantelezh hag ar gontelezh. Evel-se e voe diskoulmet ar gudenn, hag asuret ur pennhêr da Aragon. Ramiro II en em dennas neuze da gouent San Pedro el Viejo, a oa e Huesca, en ur virout e ditl a roue, ha Inés Poatev a zistroas da Vro-C'hall. Petronila a voe desket e lez kont Barcelona.\nEn miz Meurzh 1157 e c'hanas Petronila he bugel kentañ, en Huesca, ha daou anv a voe roet dezhañ : Alfonso ha Ramón. Ren a reas evel [[Alfonso II]], en enor da [[Alfonso Iañ]]. Pa varvas Ramón Berenguer IV en 1162, e roas Petronila ar galloud da Alfonso II, ha rouantelezh Aragón ha kontelezh Barcelona, en un dihell eus an 18 a viz Gouhere 1164. Dilezel a reas he c'hurunenn, nac'h a reas addimeziñ, ha bevañ a reas didro betek fin he buhez.\nAdtapet diwar « https://br.wikipedia.org/wiki/Dibar:MobileDiff/1592430 »


Pajenn:Guillouzic - Bue Zant Ervoan, 1894.djvu/102 - Wikimammenn\nPajenn:Guillouzic - Bue Zant Ervoan, 1894.djvu/102\ndregeriz a hessaaz hars an distruj-ze, med na oeint ket chilaouet, ar zoudardet a c’houdrouzaz lac’han ar re deuaz vit hars anhe. An Otro Doue na c’houitaz ket war an dud fall-ze, mervel a rejont evel keillen gant ar vosen, renket a oe kas anhe er maez a gear ; barz ar park a hanver bepred « park-an-henan. » — Relego Zant Ervoan a oa bet gallet klenkan anhe en unan a gavio an iliz vraz, ha pa deuaz ar peuc’h, er bla 1801, a oeint tennet ahane gant vikel vraz Landreger an Otro Saint-Priest. Pen ar zant en he bez hag en stad vad a zo hirie en eur voest koever goloet gant aour, roet gant an otro Kelen, arc’heskob Paris, hag en he vew perc’hen Kervarzin.\nLabourerien Breiz-Izel a zo chomet bepred vel a viskoaz devot da Zant Ervoan ; gwelet a\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/102&oldid=127364 »


o deveze - Wikeriadur\nEus o ha deveze, pe o devez hag -e.\no deveze /odeˈveːze/\nTrede gour lies stumm boas ar verb en devout en amzer-vremañ.\nKaloneg e penn e soudarded ne voe ket pell evit lakaat ar Saozon da dec'hout en e raok ; bep taol o deveze lamm. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 14.)\nDour diwar gwriziou teol a veze roët gwechall d'ar re o-deveze goriou. — (Jules Gros, Le trésor du breton parlé Deuxième Partie, 1970, p. 141.)\nMe a zo bet boufonet gand honnez peogwir o-deveze truez ar chas ouzin.\nPa soñjer en trubuilhoù o deveze da c'houzañv e-pad bloavezhioù hir, war an douar estren, [...]. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 9.)\ntrede gour lies o deus o deveze\ngalleg : (elles)/(ils) avaient (fr)\nsaozneg : (they) would have (en)\nAdtapet diwar « https://br.wiktionary.org/w/index.php?title=o_deveze&oldid=281479 »\nKemmoù diwezhañ degaset d'ar bajenn-mañ d'an 2 Gen 2019, da 14:23.


Katalonia : an hanter eus ar droukziforchioù yezhel a-gaoz d'ar polis\nEvel bep bloaz eo bet embannet d’an 23 a viz kerzu ar rentañ kont bloaz war an droukziforchioù yezhel e Katalonia ar su gant an ONG Plataforma per la Llenga.\nHervez ar rentañ-kont-se eo bet renablet 52 taol a zroukziforc’hioù yezhel grevus e 2020 er servijoù publik katalan.\nAn hanter anezho a zo bet graet gant ar polis katalan pe ar Guardia Civil spagnol. « Komz kastilhaneg, penn peul emaomp e Bro-Spagn ! » a zo bet klevet gant keodedourien serret gant poliserien paneveken. Gwechoù zo e fell d’ur c’hontroler tren reiñ ur gastiz d’unan bennak a zo aet e katalaneg outañ mui ur bern traoù all. Met, an darn vrasañ eus an aktoù a zroukziforc’hidigezh a zo graet gant poliserien diwar abegoù politikel.\nEr rentañ-kont-se ez eus bet renablet an holl taolioù droukziforc’hidigezh e Katalonia ar su, Bro-Valensia hag inizi Baleares ma vez komzet rannyezhoù katalan.\nTags : brezhoneg, catalan, droukziforc'hidigezh yezhel, katalan, katalaneg, katalonia


Journal de Renaud Camus, dimanche 19 août 2018\ncréée le lundi 20 août 2018, 18 h 33\nmodifiée le lundi 20 août 2018, 18 h 41Plieux, dimanche 19 août 2018, une heure et demie du matin. Nous avons vu ce soir un curieux film anglais, d’ailleurs pas mauvais, bizarrement intitulé “en français” The ~~~~~~ Lady ~~~ ~~~ ~~~~~~~~ Lady Macbeth, ~~’~~~~~~ Lady ~~~~~~~~ ~~~ Mtsensk, ~~~ Leskov. L’intrigue a ~~~~ ~~~~~~~~~~~ ~~~ ~~~~~~~~~~~, ~~~~~ ~~~~~ ~~~~~~~~~~~ ~~’~~~~~~~ : 1865.\nLa ~~~~~~~~~~~~~~ ~~~~~~~~~ ~~~~ ~~~~ ~~~ ~~~~~~~ ~~~~ ~~~~~~~~ ~~~~~ ~~~~~~, ~~~~~ ~~~’~~ ~~~~~~ ~~~~~~~~~ ~~~ ~~~ ~~~~~~~~ de peau il ~~~~~ ~~~~~ ~~~~~~~ ~~~ ~~~~~~~~ ~~~~~~~~~. ~~~ ~~~~~~ ~~~ ~~’~~~~~ ~~~~~~~~~~ ~~~ ~~~~~~~~~~~~, ~~~ ~~~~~~~~~~, ~~’~~~~~~~~~ ~~~~~~~~~ ~~~~~~ ~~~~ ~~~~~~~ ~~~~ ~~~~~~ ~~~~~~~~ : ~~~ ~~~ ~~~~ ~~~’~~~ n’est pas impossible ~~~~ ~~~~~~~~~~ ~~~~~~~~~ ~~~~~~~~~~~~~, ~~~~ ~~~~~~~~~ ~~~ ~~~~ ~~~~~~~~~ ~~~~ ~~~~~, ~~~~ ~~~~~~~~, ~~~~~~ ~~~ ~~~ ~~~~~~~~~~~ ~~~~ ~~~~~~~~~~~ ~~~ ~~~~~~~~. ~~~ ~~~~~~ ~~~~~~~~~~ ~~~ ~~~~~~~, ~~~~~~~~~~ par son mari ~~~ ~~~~~~~~~~~ ~~~ ~~~~~~~~~~~ ~~~~ ~~~~ ~~~~~-~~~~~, ~~~ ~~~~~~ ~~~~~ ~~~~~~~~~~~~~ ~~ ~~~ ~~~~~~~~~~~~ ~~~ ~~~~~~~~, ~~~ ~~~ ~~~ ~~~~~~~~~ ~~~~~~ ~~~’~~~ ~~~~ ~~~ ~~~~~~ ~~~~~ ~~~~~~~~~, dans le genre Amant ~~~ ~~~~~ Chatterley. ~~~~~, ~~~ ~~~~~-~~~~~ ~~~~~~ ~~~~~ ~~~ ~~~ ~~~~~ ~~~~~~ ~~~~~~~~, ~~~~~~~~~ ~~~~ ~~~~~~ ~~~~~~~~~~~~ ~~~ ~~~~ ~~~~~~-~~~~~, ~~~~~ ~~~~~ ~~~~~~~~ ~~~’~~~ ~~~~ ~~~ fils du voyageur ~~~-~~~~~ (~~~ ~~~ ~~~~~ ~~~~~~~~~~ ~~~~ ~~~~ ~~~~~~~, ~~~~~). ~~~ ~~~~~~~~~~ ~~ ~~~~ ~~~~~~~~ ~~~~ ~~~~~~~~~~~ ~~~~~~~~ ~~~~ ~~~~~~~~~~ ; ~~~ ~~~~~~~~~~ ~~~~~ ~~’~~ ~~~~~~~ ~~~~~~~~~~ ~~~ ~~~~~~~ une simple visiteuse, ~~~~~, ~~~~~ ~~~~~, ~~~~~~ ~~~ ~~~~~~~~~~, ~~~~~~~ ~~~~ ~~’~~~~~~~, ~~~~~~~~ ~~~~~~~~~~~~~ ~~~ ~~~~~~~~, ~~~~~ ~~~~~~, ~~~~~~ ~~~ ~~~~~ ~~~~~ ~~~ ~~~ ~~~~~~, ~~~~~~ ~~~ ~~~~~~ ~~~~~~~~~ ~~~~ générations précédentes. Or ~~~~~~ ~~~~~~ ~~~ ~~~~ ~~~~~~-~~~~~ ~~~~~ noirs.\nPlus ~~~~~~~~~~~, leur ~~~~~ ~~~~ ~~~~~~~~~~~ ~~~~ ~~~~ noirs. ~~ ~~~~~~ ~~~~~~~ ~~~~~ ~~~~ ~~~~~~~~~~ ~~~ ~~’~~~~ ~~~~~~~~~ ~~~~ ~~~~~~ ~~~~~~~~ de cette donnée ~~~ ~~~~ ~~~~~~~~~~~~, ~~~~~~~~~, ~~~~ ~~~~ ~~~~~~~~~~~~ ~~~’~~~ ~~~~~, ~~~ ~~~~ ~~~~~ ~~~~~ ~~ ~~~~~ ~~~~~~~~~~ ~~~~ ~~~~~~, ~~~~~ ~~~ ~~~~~ ~~~ ~~’~~~~~~~~~~~ ~~~ ~~~~~, ~~~~~ ~~~~~~. Aucune explication n’est ~~~~~~~~ : ~~’~~~~ ~~~~~~ ~~~~~, ~~~~~~ ~~~~~ ; ~~~ ~~~~~~ ~~~~ ~~~~~~~ ~~~~~~~~~~~~ ~~~ ~~~~~~ (~~~~~~~~~), ~~~ ~~~~~~~~, ~~~ ~~~~~~~~~~~~ ~~~ ~~~~~~~, ~~~ ~~~~~~~ ~~~~~~~~~ ~~ ~~~ ~~~~~~ ~~~ plus léger étonnement.\nMême ~~~~~~~~ ~~~ ~~~ ~~~~~ ~~~~ ~~~~~~~~~~~~~~, ~~~ ~~~ ~~~~~~~~~~ ~~~~~~~~~~~, ~~~ ~~~ ~~~~~~~~~~ ~~~~~~~~~~~~. ~~~~~~ ~~~~~~~~~ ~~’~~~~ ~~~~ ~~~~~~~~ : ~~~~~ ~~~~~~~ ~~’~~~~~~ ~~~~~~~ ~~~~~~~~~. ~~~ ~~~~~~ ~~~~~~~~~, en revanche, la ~~~~~~~~~~, ~~’~~~~~~~~~~~, ~~~ ~~~~~~~~~ ~~~ ~~~ ~~~~~~~~~~~~~~~ ~~~~~~~~~~~, ~~~’~~~ ~~’~~~~~~~ ~~~~ ~~~~~~~~~ ~~~ ~~~~ ~~~~~~~. ~~~ ~~~~~ ~~~~~~~~~~~~ ~~ ~~~~~~ ~~~~~ ~~~~~ ~~~~~ ~~~~ ~~~~~~~, ~~~~~ ~~~~~~~ plus de vraisemblance ~~ ~~~~ personnage.\nJ’ai ~~~~~~~ ~~~~~ ~~~ ~~~~~, ~~~~~ ~~~~~~~~~ ~~~ ~~~~~~~ ~~~ ~~~ ~~~~~, ~~~ ~~’~~~~ ~~~~~, ~~~ ~~~~~~~~ ~~~ Guardian, ~~~~~ ~~~~~~~~~. ~~~ ~~~~~~ ~~~~~~~~~~ ~~~ parole au metteur ~~~ ~~~~~~, ~~~~~~~~ ~~~~~~~~, ~~~~~ ~~~~ ~~~~~~~~~~ ~~~~~ ~~~~~~~~~, ~~~~~ ~~~~~~~~~~~ ~~~ ~~~~ ~~’~~~~~~~~ ~~~~ ~~~~ ~~~~ ~~~~~~~. ~~~ ~~ ~~ ~~’~~~~~~ ~~~~ ~~~~ ~~~~~~~~ ~~~~~~~~~~~~~ ~~~ couleur, aujourd’hui, sont ~~~~~~~ ~~~~ ~~~~~~ ~~~ ~~~~~~~~, ~~~, ~~~~~ ~~~~~-~~~ ~~~~~ ~~~~~~~~~, ~~~~~~~~ ~~’~~~~~~~ ~~~~ ~~~~~~-~~~~~ ~~~~~ ~~~~~~ ~~~~ ~~~~~~~~~ ~~~~~~~~. ~~~ ~~~~~ ~~~~~~~~~ ~~~~~~ ~~~~~~~~~~ professionnelle.\nLady Macbeth ~~~-~~-~~~ mettre fin au ~~~~~~~ ~~~ ~~~~~~ ~~~ ~~’~~~~~~~~~ ~~~~ ~~~~ ~~~~~~ ~~’~~~~~~~ ? ~~’~~~~ ~~~ ~~~~~-~~~~~~ ~~~ ~~’~~~~~~~~. ~~~ ~~~~~ ~~~~~ ~~~~~~~ ~~~ ~~~~~~ ~~~~, ~~~~~ ~~’~~~~~~~~~~~ ~~~~ ~~~~~ ~~~~~~~~~~~, ~~~ y avait beaucoup ~~~~~ ~~~ ~~~~~~ ~~~’~~~ ~~~ ~~~ ~~~~, ~~~ ~~~~ ~~~ ~~~ ~~~~~~~~~ ~~~~ ~~~~~~ d’histoire.\nJ’ai ~~~ ~~~~ ~~~~~~~~~ ~~~~~~~ ~~~~ ~~~ ~~~~~~~~~~~~ ~~~’~~~~ ~~~~~~ ~~~~~~, ~~~~~~-~~~~~ ~~’~~~ enfant adultérin, débarquant ~~~~~ ~~~ ~~~~~~~~ ~~~ ~~~~~~~~~~~~~~~, ~~~ ~~~~~, ~~~~~~~ ~~ ~~~~~~~~~~ ~~~~~~~~~ ~~~~ ~~~~~~-~~~~~ ~~~ ~~~~~~~~~ ~~~ ~~~~~~~, ~~~ ~~~~~-~~~~~ ~~ ~~~~~~~~ ~~~~~ ~~~~~~~~~~~~~~ ~~~ ~~~~~~~~ — ~~~~ choses, pour le ~~~~~~~~~ ~~~ ~~~~~ ~~~ ~~~~~, ~~~ ~~~ ~~~~~~~~~~ ~~~~ ~~~~~~~~~~~ ~~~~~~ ~~~~~, ~~~ ~~~ ~~~~~~~. ~~~~~ ~~~~ ~~~~~~~~~~~ ~~~~~ ~~~~~~~~~ ~~’~~~ ~~~~~~~ ~~~ ~~~ ~~~~~ : ~~~~~ ~~~ qui compte pour ~~~ ~~~~~~~~ ~~~ ~~~~~~, ~~~~~~ ~~~ ~~~~~ ~~~ ~~~~~~~~~~~~~, ~~’~~~~ ~~~ ~~~~~~~ ~~~ ~~’~~~~~~~~~ ~~~~ ~~~~~~~~ : ~~~~~ ~~’~~~~~~. ~~~ ~~~ ~~~~~ ~~~~ ~~~~~ ~~~~~~~~. ~~~ ~~~~~~ ne l’intéresse pas.\nOn ~~~~~ ~~~~ The Guardian ~~’~~~ ~~~~~ ~~~~~ ~~’~~~~~~~~~~~~~. ~~~ ~~~~~ ~~~~~ ~~~~ ~~~~~~ Lady Macbeth ~~ ~~~~~ ~~~~~ ~~~~~~~~~~ ~~~ ~~~~~~~~~~~~ ~~~~~~~~~~~ : ~~~~~~ ~~ ~~~~ ~~~~~~~ ~~~~~~~~~~~~~, tributaire seulement, on ~~~~~~ ~~~ ~~~ ~~~~~, ~~~ ~~~ ~~~~~~~~ ~~~ ~~~~ ~~~~ ~~~~~~~~, ~~~~ ~~~~~~ ~~~~~~~~ ~~~~~ ~~~~~~~~ ~~ ~~~ ~~~~~ ~~~~~~ ~~~~~~~~~ ~~~~ ~~~~~~~~~~ ~~~~~~~~~ (~~~ ~~~~~-~~~~~ ~~~ Lady Macbeth, affreux ~~~~~~ ~~~’~~~~~ ~~~ ~~’~~~~~~~~~ ~~~~~~~~~~~~, ~~~~~ ~~~~~~~~ ~~~~ ~~~~~~~~~~ ~~ ~~~~~~~ ~~~~~~~, ~~~~~~ ~~~ ~~~~ ~~~~~~~~~~ ~~’~~~~~~, ~~~~~ ~~~~~ ~~~~~~~ ~~~~ ~~~ ~~~~~ ~~~~ ~~~~~~) ~~~ ~~~~~~ naturellement destinés, même ~~~ ~~~~~ ~~~ ~~~ ~~~~~~~~ ~~~~~~~, ~~ ~~~ ~~~~~~~~~ ~~~~~~~~~~ ~~~~ ~~~~~~~~~ (~~~~~ ~~’~~~~~~~~~~~~ “~~~~~ ~~~~~~~~” ~~~~~ ~~~~~, ~~~~~ ~~ ~~~ ~~~~~~-~~~~~ ~~~ l’héritier).\nCependant ~~~ ~~~ ~~~~~~~~ ni le futur ~~~ ~~~~~ ~~~~~~, ~~~~~ ~~~ ~~~~~~~~~~~~ ~~~~~~~. ~~~ ~~~~ ~~~~~ ~~~~~~~~~~~ ~~~~~~ ~~~ ~~~~~~. ~~~~~ ~~~ ~~~~~~~ ~~~ ~~~~~~~ ~~~~~, ~~~ ~~~~~~~ ~~~~ ~~~~ ~~~~~~ ~~~~~ ~~~~~~~~~~~~~, et ne craint ~~~~ ~~~ ~~~~~~~~ ~~~~ ~~~~~~~, ~~~~ ~~~ ~~~~~ ~~~~~~~~~~~~ : ~~~~ ~~~~~~ ~~~ ~~~~~~~~ ~~~~ ~~~ ~~~~~~~~~ ~~~~ ~~~~ ~~~~~~~~~~~~ ~~~~~~~, ~~~~~ ~~’~~~~~~~ ~~~~ ~~~~~~~~ ~~~~~~~, ~~~ ~~~~~~~~ à un odieux ~~~~~~~~~~~~ ~~~ ~~’~~~~~~~~~ (~~~~~~ ~~~ ~~~~ blanchiment d’argent). ~~~ ~~’~~~~ ~~~~~ ~~~~~~~~~~. ~~~ ~~~~~ ~~~~ ~~~ cesse.\nOn ~~~~~ ~~~~ ~~’~~~ ~~~~~ ~~ ~~’~~~~~~ ~~~ ~~~ ~~~~~ ~~~~~~~~~~~~~, que ce l’est ~~~~~-~~~~~ ~~~~~, ~~~~ ~~~~~ Les ~~~~~~ Mousquetaires ~~~ ~~~~~~~ ~~~ ~~~~~~ ~~~~ ~~~~~~~~ ~~~ ~~~~~~~ ~~~~ ~~~~~~, ~~~ ~~~~~ La ~~~~ ~~~ Marianne, ~~~ ~~~~~ Les ~~~~~~~~~~~~ d’un enfant du siècle. ~~~’~~~~-~~~ ~~~~ ~~~~~ ~~~~ ~~~~ ~~~ ~~~~ ~~~ ~~~~~~~~~~~ ~~’~~~~~~ ~~~~ ~~~~~, ~~~~~~ ~~~~~ ? ~~~ ~~~~~~~~ ? Vous ~~~~~~ là ?\nvoir l’entrée du dimanche 19 août 2018 et son image dans Le Jour ni l’Heure


Ready-made a reer eus kement objed bet dibabet gant un arzour ha lakaet da oberenn arzel gantañ. Ar re gentañ a voe krouet gant Marcel Duchamp, ha meur a arzour en deus implijet an teknik-se war e lerc'h. Roue de bicyclette (1913) eo ar ready-made kentañ bet savet gant Marcel Duchamp, daoust ma rae ready-made skoazellet anezhi. Fontaine, savet gantañ e (1917) a voe ar ready-made brudet kentañ. En ur brezegenn a zistagas er Museum of Modern Art e 1961 e lavaras Duchamp e oa hervezañ daou seurt ready-made : ar re skoazellet (ready-made aided), ma ouzhpenne un draig bennak hag ar re gemm-ouzh-kemm (reciprocal ready-made), da ziskouez an diforc'h a zo etre un oberenn arzel hag ur ready-made (implijout ul livadur gant Rembrandt da daol da feriñ, da skouer).\nSevel un oberenn ready-made a dalvez kement ha mont a-enep da reolennoù diazez an arzoù evel ar barregezhioù (da livañ, da skouer), ar fil, hag ar pezh a dalvez sevel un oberenn. Gant ar ready-made ez eo trawalc'h envel ha lakaat war ziskouez. Dibab un dra, degas kemmoù d'ar gendestenn ha da statud an traoù eo perzhioù nemeto an arzourien a sav oberennoù ready-made. Trawalc'h eo dezho lavarout un oberenn arzel eo. Sevel ur ready-made a dalvez ivez ez eo pouezusoc'h ar mennozh evit an oberenn hec'h-unan : Duchamp a lakaas Fontaine (1917) da vezañ brudet dre dapout luc'hskeudennoù anezhi, padal e oa bet kollet an oberenn orin. Pa ziskouezas anezhi en-dro er bloavezhioù 1960 e tiskouezas eilskeudennoù nemetken.\nDuchamp a lavaras ivez ne oa netra kenedus en e oberennoù ready-made met kentoc'h digasted. Oberennoù ready-made a voe savet ivez gant arzourien dada evel Man Ray, Kurt Schwitters pe Francis Picabia, har arzourien al luskad dreistgwirvoudel.\nArzourien bet levezonet gant oberennoù ready-made Duchamp :\nAdtapet diwar « https://br.wikipedia.org/w/index.php?title=Ready-made&oldid=1464810 »


Bremañ - Niv. 418\nGounit hor boued, adc’hounit hor bed\nDa-heul Breujoù ar boued aozet gant gouarnamant Frañs e 2017 e oa sklaer an disoc’h, embannet d’an 31 viz Genver : mat e oa ar c’hinnigoù graet d’an dasparzherien, da lavaret eo pennoù ar gourmarc’hadoù. Diouzh o zu, ar sindikadoù kouerien a oa klouaroc’h o respont, a galz, evit an FNSEA, ha dilaouen-krenn evit ar c’h-Confédération paysanne. Dipitet-mik avat an aozadurioù gwareziñ an endro hag ar yec’hed. Gerioù disouezh en deus distaget ministr an endro, Nicolas Hulot, zokenoc’h.\nRe laosk eo an divizoù emezo, gant re nebeud a redi e-keñver reizhañ ar prizioù paeet d’ar broduerien da gentañ. Mennozhioù mat zo bepred er c’hinnigoù hervezo, met dres, mennadoù int chomet. Hep divizoù ha lezennoù kadarn, ha hep doare ebet da gaout gwarantiz e vefent lakaet er pleustr gant budjedoù a zere. Perzhidi al labour-douar bio ne oant ket bet gwall entanet kennebeut gant adreizhadur europat reolennoù ar gounezerezh bio embannet e miz Du 2017. Aotreet ez eus bet d’ober gant louzeier kimiek ouzhpenn ha derc’hel gant al label bio daoust da se. Dre ar bed emañ kouerien oc’h en em unaniñ evit cheñch penn d’ar vazh. Gwelloc’h c’hoazh, pratikoù zo ivez oc’h en em aozañ evit beveziñ en ur mod disheñvel.\nGwelet a reer bremañ pegen krenn eo bet politikerezh “efedusaat” eil hanterenn an 20vet kantved. Kompren a reer pegen don eo bet drast diskar ar c’hleuzioù evit an dour, an douar, ar spesadoù loened ha plant. Politikerezh ar beveziñ hollek zo bet hini an distruj hollek. Gwir eo e talvez ar ger beveziñ kement ha dispenn an traoù (dre an tan) pe foranañ anezhe. Ha ken souezhus-se eo neuze gwelet pegen buan eo aet diskar hor pobl hag he yezh dres war ar memes tro ? Eñvor ur yezh diwriziennet a c’hell steuziañ kuit e-korf daou rummad a lavare Bertrand Luçon er gelaouenn Bretons. “E dibenn an Eil Brezel-bed e oa c’hoazh 50 % eus ar boblañs labour e Breizh o c’hounit douar. Hiziv ez eus a-boan 5 % anezho” a c’heller lenn gant Fulup Lannuzel e niverenn-mañ Bremañ. Aze emañ an dalc’h moarvat : adsevel al liamm ken anat a oa a-raok etre daou benn ar “chadenn” : ar gouerien hag an debrerien, ni-holl.\nDaou lizher ha kemennadennoù liesseurt...\nKeleier a v-Mec’hiko, Ghana, Katalonia, Korsika...\nProuet eo bet e oa bet eus brezelourezed viking.\nSalah Hamouri zo toullbac’het bepred gant Israeliz.\nAr greizenn istor-ha-dudi “Le Ꝃ”, e Gwened.\nHag anavezout a rit ar gevredigezh MAB ?\nStart an traoù evit Divskouarn. Divi Kervella aet da Anaon.\nAn anvioù-bihan brezhonek hag ar velestradurezh.\nMagañ an dud pe magañ an arc’hant ?\nEn em gavout a ra an dud e-kreiz ar roudour...\nEvit ul labour-douar graet gant kouerien\nKomzoù Yvon Cras eus ar c’h-Confédération Paysanne.\nLiamm an douar\nEvit adc’hounit douaroù labour evit ar gouerien nevez.\nLuskadoù kouerien lec’hel bodet en ul luskad bedel.\nAvaloù burzhudus Kimura Akinori\nIstor souezhus ha skouerius ur produer avaloù japanat.\nRusia hag al labour-douar\nTammoù keleier berr diwar-benn strategiezh Rusia.\nUr sell adarre war Fin ar Bed, ar stirad brezhonek.\nAr soner ha kaner Fats Domino zo aet da Anaon.\nAr gevredigezh Surfexplore a gantren dre ar bed.\nByriani, riz Basmati gant legumaj (ha hep kig).\nBrezelourezed viking : kavadenn henoniel e Sveden\nFañch, Derc’hen... En anv hor bro\nFats Domino, difraoster du ar rock’n’roll


Fiumenicà - Wikipedia\nGenoù ar stêr Fiumenicà\nAn Nicà, pe Fiumenicà, hervez an anv ofisiel a vremañ, zo ur froud a 35 km hed e Calabria, e su Italia, e proviñs Cosenza ha proviñs Crotone.\nEieniñ a ra e Cozzo di Calamacca, e Campana (gwechall Calaserna e gregach-kalabreg an tolead), e proviñs Cosenza (CS), hag aberiñ e Mor Ionia. E Cozzo Calamacca ivez emañ eienenn ar stêr Vitravo, a zo adstêr d'an Neto.\nGoude tremen dre Scala Coeli e ya d'ober an harz etre Proviñs Cosenza ha hini Crotone, da lavarout eo etre kumunioù Terravecchia ha Cariati en un tu (CS) ha Crucoli en tu all (KR).\nEr c'hartennoù kozh eo merket an aber evel Punta di Fiumenicà. Fiumenicà eta eo an anv reizh, ha n'eo ket Nicà.\nE 510 kent JK e voe brezel etre keodedoù Sybaris ha Crotone, hag emgann Nika a c'hoarvezas war lez ar stêr a rae an harz etre an div vro.\nEn amzer-se, hini Magna Graecia, e veze laret Hylia pe Hylias eus ar Fiumenicà, hervez skrid an istorour Toukidides (IVvet kantved kent JK) a gontas Istor Brezel Peloponnesos (war-dro 431 a.C. ha 404 a.C. etre Sparta hag Aten evit mestroni Hellaz), ha meneg a ra eus ar stêr Hylia (levrenn VII, 35).\nPellamzer avat e voe kaoz etre al lenneien a-raok divizout e oa Hylia ha Nicà ar memes stêr.\nEn amzer Impalaeriezh Roma, nepell diouzh ar stêr Hylia edo statio (pe kazarn) roman Paternum, ha neuze e veze anvet Flumen (stêr e latin), ken plaen ha tra, a-raok dont da vezañ Flumenicà er Grennamzer uhel pa oa stag Calabria ouzh Impalaeriezh roman ar reter.\nEn hon amzer o deus kammveizet al lenneien e oa deuet an anv Nica eus an trec'h (Nike e gregach) a oa bet gant Crotone war Sibaris e 510 a.C.. Met er mammennoù istorel koshañ ne gaver meneg ebet eus lec'h an emgann, war-bouez skrid Iamblichos, ha hervez an istorourien e c'hoarvezas an emgann hag an trec'h 20 km pelloc'h en hanternoz, war lezioù ar stêr Trionto, war harzoù kumunioù Rossano ha Crosia.\nAber ar Fiumenicà zo meneg anezhi ivez gant ar skiantour meur arab Al-Idrisi, a laboure e lez Ruggero II war-dro an XIIvet kantved, en e levr douaroniezh anavezet evel "Il libro di Re Ruggero" (Tavv, V, VI e VII) ma lenner "Eus ar Punta dell'Alice d'an iliz a en em gav war ar alla Punta di Fiumenicà: 12 miltir. Aleshont da Rossano 20 miltir" (12 miltir=17,790 km; 20 miltir =29,650 km). Eus an "iliz"-se n'eus meneg istorel all ebet na roud all ebet.\nEn aber ar Fiumenicà en amzer Rouantelezh Naplez, war zouar Calabria Citeriore, e oa savet un tour anvet Torre di Fiumenicà,\n↑ Patrom:Cita web\n↑ Patrom:Cita libro\n↑ Iamblichos, filozof sirian gresianek, a veve war-dro 250 - 330 d.C., en e Buhez Pitagoras a laka an emgann etre an div geoded ac'hean war an Traente (hiriv Trionto)\n↑ Hervez Pietro Dalena, el levr Strade e percorsi nel Mezzogiorno d'Italia (secc. VI-XIII) (http://polaris.unical.it/user/report/dettagliopubblicazione.php3?IDProd=2132138744) 1995, Duemme - Cosenza, pp=36-37; https://web.archive.org/web/20170211080422/http://polaris.unical.it/user/report/dettagliopubblicazione.php3?IDProd=2132138744%7Cdataarchivio=11 febbraio 2017}}\n↑ Patrom:Cita news\nAdtapet diwar « https://br.wikipedia.org/w/index.php?title=Fiumenicà&oldid=1859341 »\nKemmoù diwezhañ degaset d'ar bajenn-mañ d'an 30 Kzu 2019, da 11:05.


Liesseurted Sevenadurel | Bretagne Culture Diversité | Page 2\nCategory: Liesseurted Sevenadurel\nMare Troskol : Lakait breizh en ho obererezhioù\nSetu boulc’het gant ar gouarnamant koulz adaozañ an implij-amzer skol. D’ar strollegezhioù lec’hel eo bremañ da renkañ, hervez o c’hoantoù, an doare da zegemer ar vugale a vez dindan o c’hiriegezh, goude ar prantadoù-skol. Diwar intrudu Bretagne Culture Diversité / Sevenadurioù eo bodet darn vrasañ an hentadoù-studi divyezhek, kevredadoù an dañs hag ar sonerezh e […]\nLenn ar pennad\nPennad 8 – Breizh-uhel ha Breizh-izel\nPenaos diforc’hañ Breizh-uhel deus Breizh-izel ?\nResevet hon eus : kentañ pladenn Gipsy Burek Orkestar\nBécédia – Ur bed meurlarjez an 18 a viz ebrel trement e Naoned\nFestival Etrebroadel filmoù “Pesketaerien ar bed”\nPesketaerien ar bed a bezh a vo war well en Oriant d’ar 25 betek an 30 a viz meurzh 2014 e-pad 6vet emgav gouel etrebroadel filmoù “Pesketaerien ar Bed”. Titouroù : http//www.pecheursdumonde.org.\nYaouankiz Breizh : poltriji afrikarmorikaned\nKinnig a ra Vincent Paulic deomp ur sell all war idantelezh Breizh, dre santimantoù ar re e ra-eñ an Afrikarmorikaned dioute. Afrikan eo unan deus o zud, ha ne vez gwelet enne, alies-mat, gant an dud tro-dro dezhe, nemet o zu afrikan, kentoc’h evit o idantelezh a Vreizhiz, ha pa vefent ganet er vro, desket […]\nGlav a ra dalc’mat e Breizh… Gwir pe gaou ?\nGant an amzer zo bet er bloaz-mañ diouzh ar goañv, ne vo ket aezet mont a-enep d’ar c’hliched dalc’hus-se… ha chom a ra stag evel ar goap ’ba Bro-Gerne ! Neuze ’ta, gwir pe gaou ? Muioc’h a c’hlav a ra e Brest evit e Biarritz pe get ? Ha mojenn ar seizh amzer e-korf un devezh, kliched […]\nUn hent nemetken da vont betek un 350 000 diell bennak : www.bretania.fr\nRoiñ da welet ha da gompren Breizh hag he istor liesseurt, sell aze pal uhel Bretania, Porched nevez-flamm sevenadurioù Breizh (www.bretania.fr). E penn ar raktres emañ Rannvro Breizh, ha buhezet eo gant ar gevredigezh Bretagne Culture Diversité/Sevenadurioù. D’ar 14 a viz C’hwevrer, en Oriant, eo bet lañset ez-ofisiel gant Ronan Koadig, prezidant BCD, asambles gant […]\nProduet gant BCD\nSolenn ha Plop\nDizoloit Breizh gant Solenn ha Plop\nMont e darempred gant brezhonegerien a-vihanik a zo ral met hollbouezus. An emgavioù-se eo e klask BCD/Sevenadurioù broudañ gant ar raktres Bazhvalan.\nBed – Bretagne et diversité\nOuzhpenn 600 film da sellet !\nLakait Breizh en ho chakod\nHoll produet gant BCD


pignat gant un dra bennak - Wikeriadur\npignat gant un dra bennak\nSavet diwar ar verb pignat, an araogenn gant hag un dra bennak\npignat gant un dra bennak /Distagadur ?/\nMont uheloc'h a-hed un dra bennak (un diri, un diribin, un hent, ur skalier, ur skeul) serzh pe sershoc'h\n[...] a echuas Mazoïg, o pignat gant an diri, e-pad ma tiskorde ar plac'h da c'hoarzhin, [...] — (Ivon Krog, Eur Zac'had Marvailhou, Buhez Breiz, Kemper, 1924, p. 37.)\nKalon Bimbochet a c'hourlammas en e greiz pa welas eun engroez tud o pignat gant an diri a gase da sal ar brezegenn. — (Roparz Hemon, An Aotrou BIMBOCHET e BREIZH, Skridoù Breizh, eil emb. 1942, p. 77.)\nHag an daou vezvier o pignat gant an hent meinek ha digompez a gemere an aer tristañ ma oa er bed. — (Jakez Riou, An Ti Satanazet, Skridoù Breizh, 1944, p. 18.)\nSeven a bignas gant ar skeul vurzudus, ar wespedenn o nijal dirazañ, ken a zigouezjont e ti ar roñfl. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 37.)\n[...], anvet war an taol da zrouiz, hep pignal pazenn ha pazenn gant ar skeul-renk, [...]. — (Jarl Priel, Amañ hag Ahont, Al Liamm, 1957, p. 278.)\nEdo ur c'harr o pignat du-hont gant an hent. — (Jakez Riou, Geotenn ar Werc'hez ha danevelloù all, Al Liamm, 1957, p. 41.)\nRivanon, o pignat gant diribin an dorgenn, goustad, evel gwall sammet, a chomas harpet e hanter hent. — (Jakez Riou, Geotenn ar Werc'hez ha danevelloù all, Al Liamm, 1957, p. 63.)\n− Ac'han, c'hwi eo, Otto ? e c'houlennis digant an Alaman Fuchs, o pignal da eizh eur gant diri an dunetez evit mont ouzh rod ar stur e-lec'h al levier stribourzhad. — (Jarl Priel, OLGA, Al Liamm niv. 69, Gouere-Eost 1958, p. 257.)\nHag eñ pignat gant an diri, berr warnañ, bountañ war an nor wer ha mont en ti. — (Goulc'han Kervella, Lara, Al Liamm, 1989, p. 98.)\npignat ouzh un dra bennak\nsevel gant un dra bennak\ngalleg : escalader quelque chose (fr) , grimper quelque chose (fr) , monter quelque chose (fr)\nAdtapet diwar « https://br.wiktionary.org/w/index.php?title=pignat_gant_un_dra_bennak&oldid=251629 »\nKemmoù diwezhañ degaset d'ar bajenn-mañ d'an 17 Kzu 2017, da 10:22.


Galv (aozadur) - Wikipedia\nEvit sterioù all ar ger Galv, gwelet amañ.\nGalv, anvet Comité d'Action pour la Langue Bretonne da gentañ (CALB), a oa un aozadur-stourm evit ar brezhoneg hag a oa bet krouet e 1969 e Brest gant UDB, ar JEB, hag Ar Falz. Yaouankizoù Penn-a-raok Breizh a zeuas da vout ezel war-lerc'h ar grouidigezh. E gwirionez e oa ur benveg etre daouarn UDB.\nE penn an aozadur e oa ur burev gant dileuridi eus ar JEB, Fañch Broudig, Gaby Mer ha Jean-Yves Lagadeg, eus UDB, Yves Le Berre, Jean Le Dû (a yeas war-du ar PCF prestik goude), Erwan Evenou, eus Ar Falz, Armañs Keravel ha Fañch Morvannou hag eus Yaouankizoù Penn-a-raok Breizh Klaod an Duigou... Fañch Broudig a voe lakaet da sekretour, Erwan Evenou a gemeras e blas goude. Awenet e oa ar strollad gant ar varksouriezh diouzh ar c'hiz goude 1968. Kinnig a rae goulenn kreskiñ kelenn ar brezhoneg er skol, en ur mare ma ne oa tost netra, met ne ginnige ket ober kalz tra d'an izili, ha ne oa ket gwall vrudet. Divodet e voe ar strollad e penn-kentañ 1974.\n1 Kerzhout evit ar yezh\n2 Oberoù all ar strollad\n6 Dave ha notennoù\nKerzhout evit ar yezhAozañ\nKerzhadegoù a voe aozet evit ar yezh, evel an hini eus Ploue d'an Oriant e penn-kentañ miz Even 1971 gant 700 a vanifesterion. . E 1972 e voe kerzhadegoù lec'hel en nev-amzer, etre Ar Gemene ha Pondi da skouer.\nOberoù all ar strolladAozañ\nGwerzhet e veze levrig Galv, anvet GALV : Livre blanc et noir de la langue bretonne. Skrivet e veze Hag or yez? (= hag hor yezh) ouzh ar mogerioù gant Galv, tri ger digomprenus a-walc'h evit an dud.\nTennet eus rentañ-kont Ouest-France Kemper (19 a viz Genver 1970) diwar-benn meeting Galv e Kemper:\n[En e brezegenn] «il [Fañch Broudig, sekretour Galv] fit tour à tour le procès de ceux qui, à son avis, concourt à l'asservissement du peuple breton: la politique de ruine de l'économie et de déclassement social des Bretons à laquelle correspond dans le domaine culturel la politique d'étouffement de la langue la plus parlée dans les classes laborieuses, le système capitaliste, la bourgeoisie, la culture française devenue un instrument de dépersonnalisation des Bretons, bref l'oppression culturelle allant de pair avec l'exploitation sociale.» Ha goude bezañ lakaet keñver-ha-keñver stad ar Vretoned ha stad ar Re zu er Stadoù-Unanet: «nous sommes, affirme-t-il [Fañch Broudig], les Noirs de la France, les Noirs de l'Europe condamnés à mort parce que nous sommes des marginaux, des Bretons».\nGALV : Livre blanc et noir de la langue bretonne, Brest, 1969.\n(fr) Mathilde Sempé, « GALV ou la synchronisation des espaces du militantisme breton », La Bretagne Linguistique, 23 | 2019, 45-60\n↑ Ni, Nn 15-16, hañv 1971\n↑ Keleier er skinwel, dielloù INA\nAdtapet diwar « https://br.wikipedia.org/w/index.php?title=Galv_(aozadur)&oldid=1993083 »\nKemm diwezhañ d'an 14 Mae 2022 da 12:56\nKemmoù diwezhañ degaset d'ar bajenn-mañ d'an 14 Mae 2022, da 12:56.


Anna Mouradova, ur rusianez e bro Jorjia - Spered ar vro - Le Télégramme\nAnna Mouradova, ur rusianez e bro Jorjia Réservé aux abonnés\nPublié le 17 mars 2022 à 06h34\nE Tbilissi, kêrbenn bro Jorjian, emañ Anna Mouradova o chom. (Foto DR)\nGanet eo Anna Mouradova e Moskov, met e bro Jorjia emañ o chom pell zo. An hini he doa desket brezhoneg er bloavezhioù 90 a ro dimp he sell war stad an traoù e broioù ar reter.\nAnna, penaos oc’h degouezhet e bro Jorjia ?\nMa zad a zo deus Tbilissi, kêrbenn bro Jorjia. Pa oan yaouank e teuen alies-kenañ amañ da welet ma zud kar. Dilojet ‘m eus da vat pemp bloaz zo. A-raok ar brezel e labouren kalz, dre reiñ kentelioù prevez. Ma studierien a oa deus bro Rusia hag Ukraina. Kelenn a raen galleg ha brezhoneg dre internet. ‘Blam d’ar brezel n’am eus kentel ebet ken. ‘Ba bro Ukraina int bombezet, ‘ba bro Rusia emañ troc’het tout an traoù gant an tiez-bank, ne ya ket an arc’hant etre bro Rusia hag ar broioù all. Ober a raen ivez troidigezhioù a bep seurt. Skrivañ a raen evit kazetennoù evel Troitski Variant Nauka, ur gazetenn deus Rusia savet gant enklaskerien. Bremañ on dilabour ! Emaon o klask peadra da vevañ…\nBevet ho peus e Ukraina ivez ?\nLabouret ‘m eus eno, e skol-veur ar Mor Du. Ur wech bep bloaz, e-pad dek vloaz, ez aen di evit reiñ kentelioù lennegezh ar Gelted, Istor ha sevenadur Breizh… Kelenn a raen e rusianeg, met an holl yezhoù slavek a zo tost an eil re ouzh ar re all. Ar goulennoù ‘veze savet ouzhin e ukrainianeg ha me a responte e rusianeg. Kazi tout an dud eno a zo gouest da gomz rusianeg. Aon ‘m eus evit ma mignoned chomet e bro Ukraina. Derc’hel a ran da eskemm mesajoù ganto. Ne oa ket posubl dezho tec’hel kuit. Lâret ‘moa dezhe em boa un ti bras amañ evit degemer anezho e Tbilissi, met distrujet eo an aerborzh. Petra ‘chomo deus ar skol-veur ? N’ouzon ket, gwelet ‘meus skeudennoù deus ar gêr, distrujet eo an tiez… Tud zo o deus kuitaet Ukrainia ha kavet repu amañ e Jorjia. Kalz a Rusianed a zeu amañ ivez kar aon o deus da chom e Rusia, dañjerus eo evito.\nPenaos emañ kont bremañ e bro Jorjia ?\nEvit poent ne c’hoarvez netra fall amañ, an dud a chom sioul hag hegarat met spontet int memestra. Ur brezel zo bet dija etre bro Rusia ha bro Jorjia e 2008. Bombezennoù a oa kouezhet e Gori, nepell diouzh Tbilissi. Spered an dud zo bet merket gant an dra-se, setu pa welont ar pezh a c’hoarvez bremañ e Ukraina e teu da soñj dezho e c’hall c’hoarvezout ar memes tra amañ.\nPenaos e welit an amzer da zont ?\nPetra ‘vo goude ? Den ne oar. Se zo traoù luziet. N’on ket barrek war tachenn ar politikerezh. Me zo a-enep ar brezel, evel an holl dud darempredet ganin. Met tud all a fell dezho sevel en-dro an Unvaniezh Soviedel. Kalz Rusianed o deus klasket enebiñ ha cheñch an traoù abaoe pell zo. Ar c’hentañ manifestadegoù a oa e 2011, met ‘neus ket cheñchet netra. Emaon atav o soñjal e ma mamm-gozh, 97 vloaz anezhi. Pa oa o paouez achuiñ ar skol e oa Hitler hag ar fachisted o teurel bombezennoù war Kiev, ar pezh a ra arme Rusia bremañ. Evit an eil gwech emañ oc’h heuliañ seurt keleier er radio, spontus eo memestra ! Ma zad-kozh a oa aet betek Berlin evit saveteiñ Ukraina hag Europa… Da betra ‘neus servijet ? Ar bed zo deuet foll !\nHa petra a soñjit eus emzalc’h Europa ?\nEvit lavarout ar wirionez on dipitet gant Unvaniezh Europa. Ma c’hoarvez ur brezel e talv n’o deus ket graet ar bolitikerien o labour en un doare dereat. Ne oa ket bet graet netra dija pa oa bet bombezet bro Jorjia. Pell zo e fell d’ar Jorjianed mont e-barzh Europa. Prest omp, lezit ac’hanomp d’hen ober !\n- Bro Jorjia : la Géorgie\n- ar reter : l’est\n- troidigezhioù : des traductions\n- luziet : complexe\n- an emzalc’h : le comportement\n- dereat : acceptable\nAnna Mouradova est née à Moscou mais habite maintenant à Tbilissi, la capitale géorgienne. Elle a appris le breton dans les années 90 et a longtemps enseigné à l’université en Ukraine avant de se mettre à son compte. Si la situation actuelle la laisse au chômage, elle s’inquiète avant tout pour sa famille et ses amis piégés par la guerre. La position de l’Union Européenne, refusant l’adhésion de son pays d’accueil en son sein, déçoit particulièrement cette pacifiste convaincue.


Arc'hwelioù nevez Kemper+\nKemper + implijer\nLe 30/03/2020 • Mis à jour le 30/03/2020 | 10h27\nAbaoe miz Meurzh 2019 e kinnig kêr Gemper ur benveg niverel nevez ma kaver servijoù ha titouroù bep ma teuont Sul-ouel-pemdez ha noz-deiz. Gant ur poellgomzer, un dabletenn pe un urzhiataer eo aes Quimper+ da dapout evit an holl er chomlec’h www.quimperplus.bzh. Diwar vremañ ez eus arc’hwelioù nevez o pinvidikaat ar savenn ha reiñ tu da ober ul lodenn vat eus an difraeoù melestradurel enlinenn penn-da-benn.\nNevezentioù a-leizh !\nMeuzioù ar c’hantinoù-skol, goulennoù aktaoù marilh, kemer emgavioù enlinenn evit ober teulioù-anaout…Abaoe deroù ar bloaz 2020 e c’hell an difraeoù melestradurel-se bezañ graet enlinenn dre « Quimper+ » hiviziken.\nEvit goulenn un akta a c’hanedigezh, un akta a briedelezh pe a varv, n’eus netra simploc’h. N’eus nemet kevreañ ouzh ar savenn enlinenn ha leuniañ an teulioù a zere. Treuzkaset eo ar goulenn goude-se hag ar servij a zere en ti-kêr a ra war e dro. Memestra evit ar goulennoù d’ober teulioù-anaout (kartenn-anv ha paseporzh), an implijerien a c’hell kemer un emgav enlinenn dre ar savenn.\nAbaoe an distro-skol e c’heller lenn meuzioù ar c’hantinoù-skol hag ar c’hreizennoù-dudi enlinenn.\nGant Quimper +, e kemennan an traoù a-dreuz !\nGant ar savenn e c’hall an dud reiñ da c’houzout traoù a-dreuz war an domani foran (lastez diskarget hep aotre, gouleier siek, panelloù-heñchañ gwastet…) ha gouzout penaos ez a o c’hemennoù war-raok. Evel-se, gant ur gartenn etreoberiat hag ur furmskrid enlinenn e c’hallo tud Kemper kelaouiñ an Ti-kêr pa vo un dra a-dreuz pe un darvoud. Ur wech enrollet ar c’hemenn e kaser anezhañ war-eeun d’ar servijoù a zere evit ma c’hallint renkañ an traoù.\nUr c’hod heuliañ a roer da bep kemenn hag a gaser d’an den, dezhañ da welet penaos ez a e c’houlenn war-raok. Kerkent ha ma vo renket an traoù e vo kaset ur postel kadarnaat dezhañ evit kelaouiñ anezhañ.\nDre an arc’hwel-se eo pedet an dud gant an ti-kêr da sikour gwellaat ha kempenn an domani foran.\nGant Quimper +, e parkan aes ma c’harr !\nGant Quimper +, ur servij all, e c’hall an dangarrerien parkañ aesoc’h o c’hirri e kreiz-kêr. Rak gallout a reer bremañ kaout titouroù bep ma teuont gant ur poellgomzer, gant kartennoù evit gouzout pet plas vak zo er parklec’hioù diavaez meret gant Kêr Gemper.\nGant Kemper + e c’haller ivez paeañ e blas pa barker e garr war an hent, paeañ un treziad goudeparkañ pe sevel klemm ouzh servij an hentoù hag ar parkañ.\nUr savenn aes d’ober gantañ !\nEvit ober gant ar savenn Quimper+, n’eo ket diaes ! Trawalc’h eo d’an implijer kevreañ gant merdeer e boellgomzer pe e dablezenn er chomlec’h-mañ : www.quimperplus.bzh ha klikañ war an arc’hwel en deus c’hoant da implijout. Ne chom d’an implijer nemet heuliañ an traoù kammed-ha-kammed evit sevel e c’houlenn.\nUn draig vihan evit diraez buanoc’h ar servijoù : gallout a ra an implijer krouiñ ur « berradur » war bajenn degemer e boellgomzer hag evel-se e c’hallo diraez an arc'hwelioù kerkent ha m’en do c’hoant.


Bro sed ur ger a vez o troidellat e spered kalz a dud. Lies bed eo va bro, eme F. Lannuzel, Broellañ a ra J. Boucherit pa gan T. Kalvez Bro gozh e vamm. Hag evit distanañ e kinnig PY Kersulec ur strobad Barzhonegoù berr.\nEus un ospital gant danevell Y. ar Gov Klañvour ar gambr 212, e vezer kaset d’un toull-bac’h livet gant J. Philippe en Ur spered dieub. O tistreiñ eus foar Landi kontet gant D. Siberil a zo istor daou vreur bet o werzhañ un ebeul. H. ar Gall a zanevell tonkad ur soudard en ifern ar brezel 14 gant Mont gant an hentoù.\nGant ar Rusianez Y. Borisova eo en ur bed a faltazi hag a arvailh e splujer gant Ar roue mat. Ar wech-mañ eo gant Angèle Jacq, Ar vuhez gwir eo e reer hiroc’h anaoudegezh er rann Skrivagnerien.\nDaou bennad 100 vlez zo, marv Bleimor ha Yann-Bêr Kalloc’h a zo gouestlet da varzh Enez-Groe, bet lazhet e 1917. I. ar Fur hag A. Heulin o deus pep hini studiet an den, ar barzh, ar soudard gwenedour heverk-mañ.\nJJ Monnier en doa savet ur pennad diwar benn Erwan ar Moal, brezhoneger, kelaouenner, labourer-douar, enepnazi, aet da Anaon e 1957, troet eo bet gant H. Latimier evit Al Liamm.\nG. Kervella a ginnig Men glaz, ul lodenn eus ur pennad-kaoz bet savet hag embannet gant J. Le Masson. Un testeni en Intel eus bed ar vartoloded eo.\nAdkavet e vez da heul an Heklev sevenadurel gant A-dreuz lenn, Petra nevez ? hag an Notennoù. Lennadenn blijus da bep hini!\n7 € + 1,50 € de frais de port :


Iliz kozh ploe Ysbyty Ystwyth.\nYsbyty Ystwyth (Ospital Ystwyth e brezhoneg) zo ur gêriadenn hag ur gumuniezh eus Kembre e Kontelezh Ceredigion. Ur 4 lev bennak (war-dro 15 km) diouzh Aberystwyth emañ, er reter, etre Pontrhydygroes ha Pontarfynach, en hanternoz da Bontrhydfendigaid. Tremen a ra ar stêr Ystwyth dre eno.\nE 2011 e oa 409 a dud o chom e kumuniezh Ysbyty Ystwyth ha 173 anezho a oa kembraegerien (43,8%).\nEr Grennamzer e oa un ospital, dalc'het gant Urzh an Ospital, pe Urzh Sant Yann Jeruzalem, evel e meur a lec'h en Europa (evel en Ospital e Breizh).\nUr skol gentañ zo (Ysgol Gynradd Ysbyty Ystwyth).\nAdtapet diwar « https://br.wikipedia.org/w/index.php?title=Ysbyty_Ystwyth&oldid=1977214 »